description: Maksud ja surm on igavesed, kuid Prantsuse maksuametnikud võtsid seda vist liiga tõsiselt, saates maksuteatise surnud ja maha maetud prantslanna hauale.

title: Prantslanna hauale saadeti maksuteatis

maintext:
Bretagne`i Sarzeau linnajuhtide sõnul said nad riiklikust maksuametist kirja, millel oli aadress Sarzeau surnuaed, sektor E, haud number 24 ja naise nimi, edastab The Local.
Linna rahandusjuht Christophe Libre sõnas kohalikule meediale, et maksuteatis käis maksmata kinnisvaramaksu kohta.
«Kahjuks ei ole see esimene kord, mil surnud kodanik saab maksuteatise, mida võib esmapilgul naljaks pidada, kuid see ei olnud nali,» lisas Libre.
Võimalik, et linnal tuleb see maksmata jäänud summa nüüd tasuda.


description: Eile toimus New Yorgis St. Jamesi teatris demokraadist presidendikandidaadi Hillary Clintoni võidufondi rahakogumiskontsert «Stronger Together», millel astus üles kümneid Clintonit toetavaid staare.

title: Pildid: Hillary Clintoni võidufondi rahakogumiskontserdil osales kümneid staare

maintext:
Õhtujuht oli Tony auhinna võitja, koomik Billy Crystal, kuid lavale astusid ka Hillary Clintoni tütar Chelsea Clinton ja abikaasa Bill Clinton, edastab playbill.com.
Oma etteastetega avaldasid Hillary Clintonile toetust Barbara Streisand, Bette Midler, Jake Gyllenhaal, Jon Ham, Lena Dunham, Julia Roberts, Lin-Manuel Miranda, Hugh Jackman, Sarah Jessica Parker, Matthew Broderick, Emily Blunt, Anne Hathaway, Josh Groban, Angela Bassett, Neil Patrick Harris, Helen Mirren, Sienna Miller ja veel paljud teised.
Staarid kandsid ette filmidest, muusikalidest ja Broadway lavastustest tuntud palasid, mille seas oli näiteks muusikalist «Oklahoma» tuntud «Oh What A Beautiful Morning» ja fimist «The Sound of Music» pärit «Climb Every Mountain».
St. Jamesi teater asub New Yorgis aadressil 246 West 44th Street.
Demokraat Hillary Clintonil on mõningane edumaa vastaskandidaadi, vabariiklasest Donald Trumpi ees, kes viimasel ajal on pidanud end kaitsma 2005. aastast pärit video tõttu, millel on teda kuulda naiste kohta solvavaid väljendeid kasutamas.
USA presidendivalimised on 8. novembril ehk 21 päeva pärast.

fasttext_language: et


description: Kariibi merel möllanud neljanda kategooria orkaan Matthew on USA idaranniku suunas liikudes nõrgenenud kolmanda kategooria orkaaniks, kuid on ikka veel piisavalt tugev, et inimeslusid nõuda ja purustusi tekitada.

title: Orkaan Matthew näeb satelliitpildil välja nagu irvitav kolju

maintext:
Satelliitfotol näeb see orkaan välja nagu irvitav kolju, kellel on teravad hambad ja punaselt põlev silm.
Sotsiaalmeedias on kommenteeriti, et kas meteoroloogid tegid võimsast orkaanist meelega «saatana», et sellega näidata loodusjõu võimsust ja hirmutada inimesi, kes ei soovi orkaani teelt eest minna.
Meteoroloogide selgituse kohaselt tehti see pilt meelega tugevates toonides, sest siis on orkaani süda ja selle ümber olev selgemini näha.
Punane «silm» on orkaani keskosa, kus tuul ei ole tugev, küll aga on ümbritseval alal tugev tuul. Orkaani hall ala kujutab endast tormipilvi.
Kolju «hambad» ja irvitus on erinevatel kõrgustel asuvad pilved. Erinevatel kõrgustel olevad pilved on satelliitpiltidel nii hallid kui valged, kuid orkaani keskosa on meelega tehtud värviliseks, et see ülejäänud pildist eristuks.
Kariibi mere piirkonnas on see orkaan nõudnud umbes 340 inimese elu.


description: USAs toimus kolmas ja samas viimane presidendikandidaatide teledebatt, milles vabariiklaste kandidaat Donald Trump üllatas ja tekitas sotsiaalmeedias pahameeletormi.

title: Donald Trumpi "bad hombres" kommentaar tekitas pilalaviini

maintext:
Kui debatijuht küsis Trumpilt migratsioonipoliitika kohta, teatas vabariiklane, et ta pooldab USA-Mehhiko piirile turvatara rajamist ja illegaalide riigist väljasaatmist, edastab BBC.
«Meil on siin halvad «hombred» (bad hombres) ja me kavatseme nad välja saata,» teatas Trump.
«Hombres» tähendab hispaania keeles «mehed» ja paljud sotsiaalmeedia kasutajad nägid selles viidet mehhiklastele. Trump nimetas oma kampaania varasemas etapis mehhiklasi vägistajateks ja kriminaalideks.
Paari minutiga edastati Twitteris Trumpi väljendit «bad hombres» sadu kordi, tekitades samas pilavate meemide laviini. Trumpi on neil pilapitidel näha erinevates kentsakates olukordades, olles samas ise «bad hombre».
Üks nali viitas ka juustele ning selles oli kasutataud «bad hombres» asemel «bad ombre». Tegemist on juuksevärvimise stiiliga, milles juuste juureosa on tumedam ja alumine osa heledam.
Juuste värvimise naljaga edastati, et Trumpil enda on juusteprobleem ning ka ta naisel Melania Trumpil on vahel «bad ombre».
Meeme vaata siit.


description:
Mõne aja eest tahtis näitlejatepaari naispool Liis-Katrin Avandi lastele rõõmu valmistada, kuid ebaõnnestus mitu korda järjest ja lõpuks oli vaja juba tuld kustutada.

Suvel ringles Facebookis video, mis õpetas, kuidas vanadest rasvakriidi juppidest saab üles sulatades teha vahvad looma (või ükskõik mis kujulised) uued rasvakriidid.

Vaata õpetust videost!

title: Avandid oleks kodu põlema pannud!

maintext:
Nii mõtles asja katsetada ka Avandite pere ja pani kriidid ahju sulama.
Pärast esimest katset sai naine aru, et oli kogemata ahju pannud jääkuubikute jaoks mõeldud vormi ja see sulas koos kriitidega. «Uus laar läheb muffinivormi... kui see toss ära kaob toast,» hoidis Liis-Katrin inimesi sotsiaalmeedia kaudu kursis. Ühtlasi postitas ta kommentaaridesse pildi sulanud kraamist ja sellest, mida arvas asja kohta tema poeg.
Järgmine ports läks ahju nagu kord ja kohus, silikoonvormis.
Aga ka see ei läinud plaanipäraselt. «Nii... kui tahate ise teha siis passige peale, ma käisin ära korra ja kriidid läksid ahjus leegiga põlema... päris ohtlik värk...» kirjutas ta mõni aeg hiljem ja lisas pildi just mitte kõige apetiitsematest rasvakriitidest.
«Märt viskas vett ahju ja jäi peaagu kulmudest ilma,» tõmbas Avandite naispool teemale joone alla.


description: Briti ja teiste riikide meedia teatas, et Poolas suri kummalistel asjaoludel britist vandenõuteoreetik ja ufouurija Max Spiers.

title: Spekulatsioonid britist vandenõuteoreetiku surma ümber jätkuvad

maintext:
39-aastane Spiers esines Poolas ja veel mitmes teises riigis maavälise elu ja ufode teemalisel konverentsil, kuid ta leiti majutuspaigast surnuna.
Väidetavalt oli mehe suust voolanud naftasarnast ainet.
Poola ja Briti võimud lasid teha mehe surnukehale lahkamise, kuid see ei näidanud, et ta oleks surnud millegi erakordse tagajärjel, pigem tekkis mehel ootamatu terviserike.
Spearsi ema Vanessa Batesi teatel sai ta paar päeva enne poja surma temalt sõnumi, et kui midagi juhtub, siis tuleks emal hakata ta surma uurima ja ta avalikustaks selle.
Lisaks maavälisele tegeles ta poeg ka vandenõudega, mille taga olevat kuulsad poliitikud, ärimehed ja staarid, kes on andnud «kuradile kolm tilka verd».
Ema arvates jõudis ta poeg mingi globaalse vandenõu jälile ja selle tõttu ta tapeti.
Max Spiersi elukaaslase, 31-aastase Sarah Adamsi teatel tahtis mees paljastada musta maagiaga tegelejad, nende seas on ka üsna tuntud inimesi.
«Need musta maagiat harrastajad on kaaskodanikele palju halba teinud. Ta sai nende ebaseaduslikule ja julmale tegevusele jälile,» teatas Adams.
Adamsi teatel said nad mõlemad iga päev tapmisähvardusi, kuid viimasel aja ähvardusd olid varasematest julmemad ja räigemad.
Spiersil on varasemast suhtest kaks last, kuid Adamsi teatel tahtsid nad ka ühise lapse saada. Mees ei olnud suitsidaalne ega depressioonis, vaid neil oli õnnelik pereelu.
The New York Posti andmetel oli Spiers varem sõjaväelane, kes läbi salajase alateadvuse programmeerimise, kuid tal õnnestus sellest programmist pääseda suuremate vaimse tervise kahjustusteta. Ta oli ähvardanud avalikustada Briti sõjaväe salaprogrammi, mille käigus vormiti sõduritest tundetuid «tapamasinaid». Ka militaarjõud võisid seega tahta ta suu kinnipanemiseks tappa.
Max Spiersil on lehekülg «Where Truth Meest Heart», kus on tema kirjutised ja informatsioon.


description: Itaalias Roomas kuulsas Colosseumi amfiteatris näeb 3D printimistehnika abil loodud iidseid objekte, mille seas on ka äärmusrühmituse Islamiriigi poolt hävitatud Nimurdi inimpealine härg.

title: Pildid: Islamiriigi poolt hävitatud Nimrudi härga näeb uuesti Roomas

maintext:
Colossumi näitusega tahetakse rõhutada fakti, et Islamiriik hävitab inimkonna kultuuripärandit ja selle tõttu tuleks väärtusi rohkem kaitsta, edastab The Guardian.
Näitus kannab nime «Rising From the Ashes: Ebla, Nimrud, Palmyra» (Tuhast tõustes: Ebla, Nimrud, Palmyra). Seal näeb 3D printimisega tehtud koopiat mitmest iidsest kiviobjektist, mis pärinevad Iraagist ja Süüriast.
Roomas näeb nüüd inimpealist ja tiivulist Nimrudi härga, Palmyra Baali templit ja Ebla iidse arhiivihoone ruumi.
Organiseerijate sõnul tahavad nad näitusega näidata, kui tähtis on iidse kultuuripärandi kaitse 21. sajandil, mil see on sõja, terrori ja looduskatastroofide tõttu hävimisohus.
«Me ei saa lubada, et ikonoklasm tõstab jälle pead, Süürias ja Iraagis toimub kultuuriväärtuste hävitamine koos süütuste inimeste mõrvadega,» teatas näituse kuraator Francesco Rutelli.
Rutelli sõnul saab hävimisohus kultuuriobjektidest teha 3D tehnoloogia abil koopiad, et hävitatud või hävinevad iidsed objektid ei kaoks ajaloo prügikasti.
Sel kevadel sai näha Londonis ja nüüd saab näha New Yorgis 3D pintimistehnoloogia abil loodud Palmyra Võidukaare koopiat.
Äärmusrühmituse Islamiriik poolt toime pandud hävitustöö on UNESCO silmis sõjakuritegu, sest džihadistid on lõhkunud maailmapärandi nimekirjas olnud objekte.
Nimrud oli iidne Assüüria linn, mis asus Põhja-Iraagis, tänapäeva Mosulist 30 kilomeetri kaugusel. Tegemist oli assüürlaste impeeriumi, mille õitseng oli 900 – 612 eKr, pealinnaga.


description: Eksesileedi Evelin Ilves õnnitles sotsiaalmeedia vahendusel värskelt valitud Eesti presidenti Kersti Kaljulaidi.

title: Evelin Ilves: palju õnne, kallis Kersti, kullateraga president!

maintext:
«Palju õnne, kallis Kersti, kullateraga president! Jätkugu sul jaksu naeratada ja teha oma vastutusrikast tööd nii, et rõõm jääks alles. Sul on väga palju toetajaid, kes seisavad su seljataga alati, eriti aga siis, kui sina pead seisma nõrgemate eest või tugevamate vastu,» kirjutab Evelin Ilves Facebookis.
«Vivat! Crescat! Floreat! / Elagu! Kasvagu! Õitsegu! President Kersti Kaljulaid!» lisab ta.
Ilvest seob Kaljulaidiga see, et nad mõlemad kuuluvad korporatsiooni Filiae Patriae.


description: Eesti muusikud tänavad äsja ametist lahkunud presidenti Toomas Hendrik Ilvest kohaliku muusikaelu ning vaba eneseväljenduse edendamise eest. Oma tänu ja parimad soovid edastavad Henry Kõrvits, Vaiko Eplik, Kene Vernik, Lenna Kuurmaa, Kerli Kõiv, Ruslan Trochynskyi, Kadri Voorand, Maria Faust, Misha Panfilov, Raul Saaremets, Tommy Cash, Ain Agan, Silver Sepp, kirjanik ja laulusõnade autor Kristiina Ehin ning presidendi noorpõlve lemmiklugude kogumikplaadi «Teenage Wasteland» väljaandja, Universal Music Baltic esindaja Leen Kadakas.

title: Vaata! Eesti muusikud kirjutasid rock’n’rolli presidendile Toomas Hendrik Ilvesele südamliku tänukirja

maintext:
Toomas Hendrik Ilves lahkus 10. oktoobril Eesti Vabariigi presidendi ametist, jagades Twitteris USA rockbändi Counting Crows lugu «Angels Of Silence» koos soovitusega «Keerake heli põhja!». Läbi oma kümne presidendiaasta toetas ja tunnustas Ilves muusika kõikvõimalikke avaldumisvorme tänapäeva kultuuriruumi lahutamatu osana. Otsiva vaimuga melomaanina oli ta sage külaline festivalidel nagu Viljandi Pärimusmuusika Festival, Jazzkaar ja Schilling ning teda võis näha nautimas nii Arvo Pärdi teoste ettekandeid kui indie-bändide kontserte. Alates 2011. aastast on tema popkultuuriloo tsitaadidest laetud kõned avanud Tallinn Music Weeki muusikatööstuse konverentsi.
Toomas Hendrik Ilvese soovituste ja Twitteri postituste kaudu on laiema rahvusvahelise tähelepanuni jõudnud nii mõnedki Eesti artistid ning paljude teiste muusikute seas seas on talt Valgetähe teenetemärgi kujul ametliku tunnustuse pälvinud nii laulja Tanel Padar, helilooja Tõnis Kõrvits, underground muusikakultuuri edendaja Raul Saaremets, punkbändi J.M.K.E. juhtfiguur Villu Tamme kui muusikapedagoog ning koorijuht Viive Voorand ja rahvamuusika edendaja Heino Tartes. Samas toetas ta tulihingeliselt artistide ja muusikaettevõtluse iseseisvuse vaimu ja igaühe vabadust kuulata ilma riikliku sekkumiseta seda, mida hing ihaldab. Inimõiguste, rock’n’roll'i ja sõnavabaduse seostest rääkides rõhutas ta alati piiranguteta eneseväljenduse olulisust vaba ühiskonna alustalana.
«Muusika, sealhulgas rock- ja punkmuusika, on oma olemuselt suuresti vastand võimule. Rohkem paneb mind muretsema, kui asjad arenevad teises suunas, kui rock-muusika pannakse n-ö riigi teenistusse. Muusika peab olema lunastav, mitte võimude käsutuses,» ütles president 2015. aasta Talinn Music Weeki festivali avakõnes.
Omal ajal teismelise ameerika nooruki Toomas Hendriku elule sisu ja sihi andnud roc’k’nroll'i tänased Eesti esindajad tänavad presidenti nii isikliku toetuse ja suurepärase maitse kui ka tunde eest, et on cool olla eestlane.
«Austatud Toomas Hendrik Ilves. Sa oled presidendiks olemise rolli ja olulisuse mu jaoks väga lihtsaks teinud, sest Sa oled seisnud just nende asjade eest, mida me riigi ja rahvusena saavutada tahame. Kas siis teadlikult või alateadlikult. Sa oled seisnud selle eest, et me kultuur, majandus või me rahvuse kontseptsioon kõnetaks ja teeks meist arvestatava partneri, sõbra või kolleegi. Sa oled väga palju teinud selleks, et tagasihoidlik eestlane tunneks, et on väga cool olla eestlane. Suur tänu Sulle selle eest ja hoia kõrvaklapp heast muusikast tuline!
PS. Kui Sul poeg sünnib, siis Henry on väga ilus nimi.»
- Genka (Henry Kõrvits)
«Aitäh, Toomas, et seisid need kümme aastat meie riigi ees ja eest! Sõna otseses ja parimas võimalikus mõttes...»
- Vaiko Eplik
«Tema toetus ja poolehoid oli tõeline üllatus. Arvasin veel päris mõnda aega, et ta ajas mind kellegagi segamini. Kui ta aga tuli mu kätt suruma ja esinema kutsus, sain aru, et asi on tõsine. Ta päriselt fännab minu muusikat. Ta päriselt fännab Eesti muusikat.»
- Kene Vernik
Hea Toomas! Oled president, kes suutis ühendada Eesti kultuurirahvast. Sinu korraldatud koosviibimistel on sõlmitud sõprusi, mis on loonud kultuurivallas väärt koostöövaimu. Need koosviibimised olid nagu vana aja salongid, kus võis kohata legendaarseid suurkujusid ja rääkida oma põlvkonnakaaslastega, kellega muidu ehk kokku ei juhtuks. Sinu lähedust kultuurile oli pidevalt tunda. Sind võis järsku ka ilma kutsumata mõnel kirjandusõhtul või muusikasündmusel kohata. Rääkides sellest muusikutele ja kirjanikele väljaspool Eestit, oleme kohanud hämmingut stiilis: president ja publiku seas? Nalja teete! Mõistsime teravalt, kui suur haruldus on riigipea, kellele kultuur on au asi. Aitäh selle eest!
Soovime loomingulist isapuhkust!
- Kristiina Ehin ja Silver Sepp
PS. Kui Sul pärast vastutusrikast tööd adrenaliini väheseks jääb, siis otsid äkki oma luuletused sahtli põhjast välja ja tuled Poetry Slamile?
«Ma tahan tänada Teid, Toomas Hendrik Ilves, südamest toetuse, huvi ning hoolimise eest aastate jooksul. Ma ei tea, miks ja kuidas Te mind välja valisite, aga ma olen õnnelik, et Te seda teinud olete. Ma Olen Teie poolehoidu väga kõrgelt hinnanud. See on andnud mulle põhjust rõõmustamiseks ja teinekord ka inspiratsiooni. Kuigi mulle raskeid aegu meenutada ei meeldi, jääb mulle alatiseks meelde, kuidas olite minu jaoks olemas mu häälepaelte operatsiooni ajal. Umbes nii lihtne see ongi...
Kuna Teie olete alati uskunud minusse, olen mina alati uskunud Teisse kui heasse inimesse, kui heasse riigipeasse. Aitäh! Ja õnne, rõõmu ning tervist edaspidiseks!»
- Lenna Kuurmaa
«Armas Toomas! Sa oled kõige khuulim president, keda mul on au tunda olnud. Aitäh, et oled toetanud loomingulisust, mõttevabadust ja avarat maailmavaadet! Tuult tiibadesse edasistes tegemistes ja palju armastust südamesse!»
- Kerli Kõiv
«Tänan sind, Toomas Hendrik, et olid alati sōbralik, inimlik ja julge. Rõõm oli jagada ōnnelikke hetki Viljandi Folgil ja suur au oli jagada raskeid aegu, mil minu sünnimaal Ukrainas algas sõda. Sinu julge ja selge toetus Ukraina rahvale oli mõjus sõnum kogu maailmale! Väga liigutav oli sinu isiklik toetuseväljendus Ukrainale, kui kutsusid mind kaasa Soome riigivisiidile. Nägin, kuidas minu poolt esitatud laul mõjus rohkem kui mis tahes kõne. Soome juhte liigutas sõnum nii, et emotsioone jagus mõtlikust pilgust pisarateni.
Lisaks ühendab meid usk, et muusika muudab maailma paremaks.
Sügav kummardus ja kuum käepigistus!»
- Ruslan Trochynskyi (Svjata Vatra)
«Muusikal on jõud ja võime äratada unistusi. Muusika lubab meil lennata paikadesse, kuhu teisiti ei saaks. On suur õnn, et meil on olnud Tark President, kes oma päevade sisse on julgenud lubada säärase rikkuse ja väe! Aitäh selle julguse eest!»
- Kadri Voorand
«Ma ei ole mitte kunagi varem kuulnud ühestki teisest presidendist, kes oleks osutunud sellist tähelepanu muusikutele. Mis eriti veider – tähelepanu said ka sellised «kiiksuga», minusugused loojad. Mõeldes sellele lööb mu põsknägu roosatama. Mul on olnud au olla märgatud. Suur tänu!»
- Maria Faust
«Tahaksin soovida härra Ilvesele palju edu uute alguste puhul. Kunagi ei ole hilja avastada ja arendada uusi oskusi.»
- Misha Panfilov (Misha Panfilov Sound Combo)
«Aitäh, et kutsusid külla ja esinema. Tunnen nüüd sellepärast palju rohkem vastutust meie rahva ees. Andsid juurde tuld ja jõudu! Oled kindlasti üks ägedamaid Eesti presidente. Loodan, et näeme varsti.»
- Tommy Cash
«Universal Musicul on läbi aastate olnud erinevaid toredaid puutepunkte ja koostööprojekte presidendikantseleiga, kuid kõige erilisemaks jäi kindlasti Toomas Hendrik Ilvese lemmiklugude kogumikplaat «Teenage Wasteland». Sooviks presidenti tänada usalduse, suurepärase lugudevaliku ja riigijuhtide plaanis raamidest väljas suhtumise eest! Isiklikult olen alati imetlenud Ilvese kirglikku suhtumist muusikasse – tema entusiasm võiks olla eeskujuks paljudele artistidele ja muusikatööstuse esindajatele.»
- Leen Kadakas (Universal Music Baltic)
Härra President!
«Mul oli eelmisel aastal au ja rõõm Sind koos Ievaga Viljandi kitarrifestivalil kahel päeval võõrustada. Pärast Ralph Towneri kontserti küsisin viimaselt, kas ta oleks nõus, et ma tutvustan teda Eesti Vabariigi Presidendile. Ralph mõtles ja ütles muiates: «Miks mitte, aga ainult siis, kui president ei räägi minuga poliitikast.» Kui teid omavahel tutvustasin ja Sina temaga muusikast rääkima hakkasid, nägin, kuidas Ralph seda kõike imestunult kuulas ja kuidas te hetkega omavahelise «helikeele» leidsite.
Muusika-alane erudeeritus on üks Sinu paljudest oskustest, mis on aidanud Eestit muule maailmale tuntavamaks muuta.
Tänud, Härra President ja naabrimees!
- Ain Agan
«It was alright
It was alright
Hey baby, You know it was alright.»
(Velvet Underground «Rock And Roll»)
- Raul Saaremets


description: Ameerika talendisaates vaatajaid võlunud akrobaat Vello Vaher tunnistas, et kuulsus pole veel suurt raha toonud.

title: Vello Vaher elust pärast talendisaadet: ma ikka veel maksan oma võlgu

maintext:
«Ringvaate» saatejuht Grete Lõbu uuris Vaherilt, kas saates, mille igat episoodi vaatas keskmiselt 11 miljonit inimest, osalemine on majanduslikult ära tasunud.
«Ta veel ei ole tasunud. Selles mõttes, et ma ikka veel maksan oma võlgu. Aga televisioon on sellise imeväega, et tuleb ikkagi rohkem pakkumisi ja saad hakata oma hinda tasapisi tõstma. Võtame kõike need lauljad, superstaarid. Kui sa ikkagi televisioonis esined... Nüüd ma loodan selle ikkagi tagasi teenida,» tunnistas Vaher.
Vaher on pakkumisi saanud peamiselt Eestist. Tema vastu tundis huvi ka Itaalia talendisaade, kuid see juhtus teise saate ajal ja kahes talendisaates korraga osaleda ei saa.
«Ütleme nii, et lauljal on poole lihtsam kuulsaks saada. Neil on plaadid, lepingud, salvestused. Kui vaadata neid osalejaid, kes minuga olid veerandfinaalis või finaalis, siis üle poolte olid lauljad. Tsirkuseartistil on võibolla kõige raskem oma ühe-kaheminutilist numbrit müüa,» nentis ta.
Vaher seletas, et isegi, kui ta teeks lisaks akrobaatikale muid trikke, ei suudaks ta üksi Las Vegases tunniajalist show'd teha.
«Kui ma vaatan teisi osalejaid, kes on näiteks New Yorgist, siis seal nad toimetavad edasi ja saavad seal tööd. Nii, nagu mulle pakutakse Eestis tööd,» ütles Vaher.
Vaher võtab hea meelega uusi väljakutseid vastu ja hoiab pöialt, et selg vastu peaks. «Ma olen ju 53-aastane,» märkis mees.


description: Lisaks põhiprogrammile toob Tallinn Fashion Weeki kümnes juubel moehuvilisteni mitu lisaüritust. 19.-22. oktoobril toimuva moenädala raames saab näha nii ERKI Moeshow disainiparemikku kui ka Aldo Järvsoo isikunäitust, lisaks toimub Tallinn Fashion Weeki moeetenduste järel kaks afterpartyt.

title: Milliseid üritusi pakub Tallinn Fashion Week lisaks moe-show'dele?

maintext:
TFW sügisesele põhiprogrammile lisandub sel aastal mitu kõrvalüritust, mida saab külastada nii Tallinn Fashion Weeki toimumiskohas Kultuurikatlas kui ka mujal. Suurejooneline moenädal koondab lisaks moeetendustele enda alla ka ERKI Moeshow näituse, Aldo Järvsoo isikunäituse ning kaks meeleolukat järelpidu.
ERKI Moeshow disainiparemik
Tallinn Fashion Weeki avapäeval jõuab Kultuurikatla Katelde saali ERKI Moeshow parimate palade näitus, mis sünnib koostöös EKA moeosakonnaga ning mis toob külastajateni kevadise ERKI Moeshow neli parimat kollektsiooni. Näitusel "Minimalism" eksponeerivad oma loomingut noored disainerid Anni Kivisto, Elisabetta Silvestri, Évgeniya Dolgopolova ning kevadise ERKI Moeshow võitja Mariliis Niine. Näituse külastamine on kõigile tasuta ning jääb Kultuurikatla Katelde saalis avatuks kuni Tallinn Fashion Weeki lõppemiseni 22. oktoobril.
Aldo Järvsoo juubelinäitus "Paradiis"
Lisaks Tallinn Fashion Weekile tähistab sel aastal juubelit ka Aldo Järvsoo, kes toob sel puhul vaatajateni lummava isikunäituse. Näitus nimega "Paradiis" on edasiarendus 2015. aastal Kuldnõelale nomineeritud ulmelisest neopreen-kollektsioonist, mille ihutoonis esemed lahvatavad nüüd virmalisevärvilises ilus ning lihtsalõikelistel, kuid volüümikatel vormidel lendlevad 3D öökullid ja uitavad hundid. Aldo loodud paradiis on polaarselt karge – kunstnik teeb mõtterännaku talvehommikutesse, kus terav valgus lõikab läbi talvise udu ja kogu maailm tundub puhas ning selge. Aldo isikunäitus avab uksed 17. oktoobril Disaini- ja Arhitektuurigaleriis ning jääb avatuks kuni 5. novembrini.
Meeleolukad järelpeod
Moenädala raames leiab aset kaks järelpidu, mis kostitatavad moesõpru mõnusate muusikarütmide, värskendavate jookide ning lõbusa peoseltskonnaga. TFW ametlik afterpartytoimub reedel, 21. oktoobril algusega kell 23 Manna La Roosas, kus meeleolu eest hoolitseb DJ Janek Künnapuu ning silmailu eest Samsung Galaxy Dream kampaaniamängu võitnud moekollektsioon. Kaks päeva varem ehk kolmapäeval toimub järelpidu ka Lekkeris, mille DJ puldis astuvad üles Paul Oja, Liisi Voolaid, An1000 ja Mikk Lemberg.
TFW põhiprogramm
Kolmapäev 19.10
18.00 Gita Siimpoeg, Tallinna Ettevõtlusinkubaatorid: Raili Nõlvak, Kokomo Collection
20.00 Samsung Galaxy esitleb: Kuldnõel
Neljapäev 20.10
18.00 Anu Hint, Katre Arula
19.30 Iris Janvier
21.00 Piret Ilves, Diana Arno
Reede 21.10
18.00 Marimo Fashion, Mammu Couture
19.30 Liivia Leškin, Vilve Unt
21.00 Kirill Safonov, Year by Raivo Holm
Laupäev 22.10
18.00 Kriss Soonik
20.00 Baltman: Born Fearless
Pileteid etendustele on võimalik osta Piletilevist.


description: Ameerika Ühendriikide New Yorgi Barnard kolledži koerauurija arvates määravad koerad kellaaegu haistmise abil ja on selles edukad.

title: Koerad haistavad kellaaegu

maintext:
Alexandra Horowitzi sõnul on koerte maailm täis tuhandeid lõhnu, mis kõik sisaldavad informatsiooni ja sõnumeid, kuid lõhnad näitavad neile loomadele ka seda, mis on kell, edastab Yle.
Nii mõnigi koeraomanik teab, et kui pereliikme tööpäev lõpeb ja ta hakkab koju saabuma, muutub koer rahutuks ja võib hakata käima ukse juures ootamas. See viitab, et koertel on «ninakell», mis reageerib õhu liikumisele ja lõhnade muutusele.
Horowitzi arvates ei ole koerte puhul tegemist niinimetanud kuuenda meelega, vaid ikkagi lõhnaga, sest koera nina ja aju suudavad eristada sadu lõhnanüansse.
Kui inimeste jaoks on olemas värske õhk ja ilus ilm, siis koerte jaoks on selles tuhandeid sõnumeid, mis keskkonnas toimub.
Horowitz kirjutas koerte haistmise teemal raamatu «Being a Dog», milles ta selgitab koerte haitsmist ja lõhna järgi orienteerumist ning päeva kulgemise tajumist.
Inimene tajub päeva kulgu kella vaadates, kuid ka lõhnade järgi nagu näiteks hommikukohv, kuid koerad ei vaja nii tugevat lõhna, sest nende ninas on 220 miljonit lõhnarakku. Inimesel on 5 – 7 miljonit lõhnarakku, mis lubavad eristada ainult 10 000 lõhnanüanssi.
«Iga päev lõhnab omamoodi ja tund tunnilt lõhnad muutuvad. Koerad tajuvad iga väiksematki lõhnamuutust, suutes selle järgi tajuda, millises faasis päev on. Nende jaoks on sõnumiks ka see, kui lõhna ei ole,» selgitas teadlane.
Horowitz lisas, et kui päeva jooksul tõuseb soe õhk üles, liigub hoone keskele ja langeb siis alla, teeb koer sellest oma järeldused.
Teadlase sõnul teab koer, millal peremees või perenaine hakkab koju saabuma just õhu liikumise ja lõhnade muutuse järgi.


description: Facebookis on üle saja tuhande vaatamise kogunud videoklipp «Ringvaatest», milles ekspresident Toomas Hendrik Ilves Riigikogu saali uksega peaaegu obaduse saab.

title: Pauguga argipäeva! Presidendiametist lahkunud Ilves sai äärepealt uksega piki pead

maintext:
Vahejuhtum leidis aset pärast Kersti Kaljulaidi presidendiks nimetamist, kui uus ja endine president Riigikogu saalist väljusid.
Ukseavaja ei märganud, et Kaljulaidi järel on väljumas ka Ilvesed, ning lasi ukse hooga lahti. Õnneks märkas Ilves vastu tuhisevat kobakat ust ja püüdis selle käega kinni.


description: India politsei uurib juhtumit, milles teismeline tüdruk suri pärast 68 päeva kestnud usulist paastu ning kas vanemad sundisid last pikalt paastuma.

title: Video: Indias suri 68 päeva paastunud 13-aastane tüdruk

maintext:
13-aastane Aradhana Samdariya paastus vastavalt oma usule, džainismile, juues rohkem kui kahe kuu jooksul ainult sooja vett, edastab BBC.
Tüdruk suri möödunud nädalal kaks päeva pärast paastu lõppu. Terviseekspertide sõnul suudab inimene söömata elus olla kaks kuud, kuid noor indialanna oli kauem ja see võis temalt elu võtta.
Politsei kahtlustab tüdruku vanemaid vägivallas, kuid Hyderbadis elav rikas pere eitab, et nad oleksid last sundinud kaua paastuma.
«Ta palus luba paastuda ja me andsime selle. Kui 51 päeva oli täis saanud, ütlesime et ta lõpetaks selle, kuid ta oli paastust nagu sõltuvusse jäänud,» teatas isa Manshi Samdariya.
Tüdruku surm käivitas India meedias ja sotsiaalmeedias diskussiooni, kas usu nimel paastumine tuleks seadusega keelata.
«Kogu rahvas peaks häbenema, et midagi sellist veel aset leiab. Isa guru soovitas perel, et tütar peaks 68 päeva paastuma ja seda reklaamima, kuna see mõjub pere juveeliärile hästi,» teatas inimõigusaktivist Achyut Rao.
Rao andmetel jõi tüdruk sooja vett, milles ei olnud lisaaineid ning seega ei saanud ta organism elutegevuseks vajalikku ja ta jäi nõrgaks.
Džainismis on pikk paast soovitatud. Selles usundis on eesmärgiks hinge vabanemine materiaalsest kehast, kuid seda tuleb teha jumala või kõrgema jõu abita, suurt rolli mängib askees.
Džainismis on kõikidel olenditel ja esemetel hing ning süüa tuleb taimetoitu. Samuti on selles usundis kolme kalliskivi mõiste, milleks on õige eluvaade, õige eluviis ja õige teadmine.
Nüüdisajal elab Indias umbes 1,5 miljonit džainat, kellest suur osa on Lääne-India jõukad kaupmehed.


description: Tallinn Fashion Weeki avapäeva lõpetas suurejooneline Kuldnõela gala, mille käigus kuulutati välja Eesti kõige tähtsamate moeauhindade tänavused võitjad. Loomingulist järjepidevust, ilu ja kvaliteeti hindav auhind Kuldnõel anti Lilli Jahilole, aasta säravaima panuse eest meie moeellu pälvis Hõbenõela Roberta Einer.

title: Kuld- ja Hõbenõel 2016: noore moelooja Kristel Kuslapuu crazy looming

maintext:
TFW/ Kuldnõela nominent Kristel Kuslapuu tõi lavale moe läbi iroonia ja klišeede, mis ei pea valima endale sugu.
Kristel Kuslapuu on lõpetanud Tallinna Tööstuhariduskeskuse rätsep/stilisti eriala, käinud Stockholmis Konstfackis Tekstiili erialal, teinud praktika Rootsi ühe juhtivas konseptuaalses moebrändis Back ning hetkel on käsil Bakalaureuse viimane aasta moedisaini erialal Kunstiakadeemias.
Tuntust on moelooja kogunud pigem kudumidisainerina, aga uudishimu viib ka loomingu muudele kunsti jahimaadele. Skulptuursed suured, pehmed vormid. Flirt edevate värvide ja julgete mustrite vahel. Mood läbi iroonia ja klišeede, mis ei pea õigustamiseks ja enese mugavalt tundmiseks valima endale sugu.
Kollektsioon «Samsara»
Iga ühel on elus oma missioon saada hakkama oma pahedega ja harjumustega. Esimene samm on kõige lihtsam-endale tunnistamine. Just esimest sammu see kollektsioon sümboliseeribki. Nõiaringi, millest on raske, kuid mitte võimatu välja saada. Sügavalt isiklik ja eneseirooniline kunstiteraapiasessioon. Utoopiline ennustus või unistus maailmast, kus riietel puudub sugu ja igaüks võib olla see, kes tahab hoolimata vanusest või orientatsioonist või sellest, kas ta on kassi- või koerainimene.
Vaata Kristel Kuslapuu TFW moekoleektsiooni pöörast galeriid!


description: Kõik teavad ütlust «kuum nagu põrgus», kuid kui kuum seal tegelikult olla võib, kui põrgu oleks Maa sees olemas?

title: Kui kuum võib olla "põrgus"?

maintext:
Enamik religioone kirjeldab põrgut kui sügaval maa sees olevat kuuma paika, kus lõõmab põrgutuli, millesse patused hinged heidetakse, edastab Live Science.
Teadlased ei tea, kui kuum võib meie planeedi sees olla, kuid oletatakse, et 5000 – 6000 kraadi, mis on piisavalt kuum, et metallid sulaksid. Maa keskel oleva tuuma temperatuur võib olla 7500 kraadi, kuid see ei sula, sest seda mõjutab meie planeedi konstantne kaal ja surve.
Põrgulikud olud on näiteks ka Päikese väliskihis ehk fotosfääris, kus temperatuur ulatub 5500 kraadini, kuid «põrgulikuks» saab pidada ka USA Yellowstone´i rahvuspargi geisreid, kus temperatuur on 62 kraadi. Kuid see ei ole võrreldav Jupiteriga, mille tuuma temperatuur on 24 000 kraadi.
Miks Maa sees on nii kuum? See tekib kahe nähtuse tõttu: esiteks lagunevad radioaktiivsed ained, mis tekitavad kuumust ning teiseks on seal meie planeedi tekkeaja jäänukkuumus.
Noor Maa oli väga kuum planeet, mis järkjärgult jahenes, kuid osa kuumusest säilis planeedi sees, kui ümber tekkis jahtunud kivimikiht.
Maast kiirgab 46 teravatti energiat nii radioaktiivsetest ainetest kui jäänukkuumusest. Võrdluseks: 2008. aastal tarbis inimkond 16,5 teravatti energiat.
Teadlased loodavad 2025. aastaks teha kindlaks, kui palju on Maa sees energiat alles. Teadlaste hinnangul muutub Maa, kui kogu kuumus kaob, samasuguseks «surnuks» nagu on Kuu.
Seega võib Maa kunagi muutuda «jahedaks põrguks».


description: Norra suusakuninganna Therese Johaug, kes jäi dopinguga vahele, pidas eile Oslos uue pressikonverentsi, millel osales ka ta elukaaslane Nils Jakob Hoff, kes tekitas meedia esindajates oma käitumisega hämmeldust.

title: Therese Johaugi elukaaslase käitumine tekitas hämmeldust

maintext:
Norra ja Soome meedia teatel sõnas Johaug uuesti, et ta ei tarbinud teadlikult dopingut, vaid tegemist oli eksitusega.
Pressikonverentsi ajagraafik oli väga täpselt paika pandud, meediaväljaannete esindajad said küsimuste esitamiseks vaid seitse minutit. Seda jälgis hoolikalt Johaugi elukaaslane Hoff, kellel oli stopper käes ja kes sellega aega võttis ning mitte keegi meediaesindajatest ei saanud sekundit rohkem aega.
Hoffi käitumine tekitas meedias nii pahameelt kui imestust.
Johaug on mitmel varasemal korral avalikkuse ees esinedes sõnanud, et teda ei usuta, kuigi ta on olnud aus.
Johaugi probleemi põhjuseks on Trofodermi huulepalsam, milles sisaldub anaboolset steroidi klostebooli ja seda ainet leiti ta organismist.
Norra suusakuninganna teatel kasutas ta seda palsamit mäestikutreeningutel päikese tõttu põletada saanud huulte raviks ja Norra koondise arsti Fredrik Bendikseni näpunäidete kohaselt.
Norra antidopingukomisjoni poolt 16. septembril Johaugile tehtud test oli positiivne, Norra suusaliit ja Johaug teavitasid sellest avalikkust 13. oktoobril.
Norra suusakoondise arsti Bendikseni teatel osteti huulepalsam Itaaliast Livigno apteegist ja sellel ei olnud märget, et võib dopingainet sisaldada.
Johaugi sõnul sai ta huulepalsami arstilt, kuid ta ei lugenud karbis olnud kasutusjuhendit, vaid viskas nii karbi kui juhendi prügikasti.
Johaugile määrati kahe kuu pikkune võistluskeeld, mis lõpeb 18. detsembril.


description: Prantsuse kohus langetas otsuse, et väljaanne Le Monde peab maksma ameeriklasest filmistaarile John Malkovichile kompensatsiooni artikli eest, milles väideti, et Malkovichil on Šveitsi pangas salakonto.

title: Le Monde peab John Malkovichile kompensatsiooni maksma

maintext:
Malkovich kaebas Le Monde`i ja selle väljaande kaks ajakirjanikku kohtusse 2015. aasta veebruaris pärast seda, kui ilmus artikkel Šveitsi HSBC panga abil maksudest kõrvale hoidvate kuulsuste kohta, edastab The Local.
Le Monde kirjutas, et üks neist kuulsustest on ameerklasest näitleja John Malkovich, kes Šveitsi panga abil on pääsenud USAs maksude maksmisest.
Kohus määras mõlemale Le Monde`i ajakirjanikule kontrollimata info avaldamise eest 1500 eurot trahvi ja väljaandele 1000 eurot trahvi. Nii Le Monde kui kaks ajakirjanikku peavad kokku maksma Malkovichile 10 000 eurot kahjutasu.
Lisaks peab Le Monde avaldama nii paberväljaande esileheküljel kui ka internetiväljaandes kohtu otsuse.
Malkovichi advokaadi Christophe Bigot teatel jäi ta klient kohtu otsusega rahule.
62-aastane Malkovich on üks neist staaridest, kelle kohta Le Monde kasutas «eliidi hulka kuuluv maksudest kõrvalehoidja».
Bigot sõnul ei ole USA staaril iialgi olnud Šveitsis pangaarvet ja ta ei ole oma kodumaal tegelenud maksupettusega.
Malkovichil oli 1990. aastate lõpul Šveitsis väärtpabereid, kuid see oli USA maksuametile teada. Staar loobus neist 30. novembril 1999 ehk üks kuu enne seda, kui Šveitsi HSBC pank asutas eraklientide osakonna.


description: Michael Jackson on aastaga teeninud rohkem, kui ükski surnud kuulsus ajaloos.

title: Michael Jackson purustas enimteenivate surnud kuulsuste rekordi

maintext:
Popikuningas jõudis Forbesi nimekirja tippu tänu 825 miljoni dollarilisele sissetulekule. Osaliselt on see seotud Jacksoni osaluse müügiga Sony/ATV Music Publishing kataloogist, mille hulka kuulub The Beatlesi lugude arhiiv.
Jackson on enimteenivate kuulsuste edetabeli tipus olnud alates surmast 2009. aastal, välja arvatud 2012. aastal, kui esikohal oli tema hea sõber Elizabeth Taylor.
Kaugel teisel kohal on koomiksi «Peanuts» looja Charles M. Schulz ja kolmandal hiljuti lahkunud golfilegend Arnold Palmer.
Viimase 12 kuu jooksul enimteeninud surnud kuulsused:


description: Baltikumis juba veerandsada aastat maailma tipptasemel ärirõivaid tootnud Baltman tähistab laupäeval Tallinn Fashion Week 2016 raames 25ndat sünnipäeva uue sügistalvise kollektsiooniga, mis kannab nime «Kartmatuks sündinud».

title: Põnev ringkäik Baltika tehases: kuidas ja milliste masinate abil valmib ülikond? Mitu inimest seda valmistab?

maintext:
Sel puhul käisime Baltika grupi tehases uurimas, kuidas valmib ülikond, mitu masinat ja inimest on sellega seotud ning mis on Baltmani edu saladus, et olla 25 aastat turul ja endiselt edukas.
Vaata Elu24 galeriist ja videost!


description: Instagramis demonstreeris prantslanna Louise Delage, et ta elab õnnelikku ja jõukat elu, kuid ilmnes, et kõik ei ole nii, nagu paistab.

title: Video: ideaalse eluga prantslanna osutus alkoholisõltlaseks, kuid kõik ei ole nii, nagu näib

maintext:
25-aastase naise konto, millel on suurepäraseid fotosid ta reisidest, juhtumistest ja elust, sai kahe kuuga rohkem kui 47 000 jälgijat, kuid mitte keegi ei märganud, et tegemist oli liiga ilusa pildiga, et see saaks tõsi olla.
Selle Instagrami konto taga on Addict Aide organisatsioon, mis lasi teha võltskonto, et näidata avalikkusele, et millest võib sõltuvusse jääda. Programm kannab pealkirja «Laigi mu sõltuvust»
Reklaamibüroo lõi Addict Aide näpunäidete järgi Louise Delage`i tegelase, pannes ta piltide abil elama jõukat seiklusrikast elu. Mõned teravsilmsed sotsiaalmeedia kasutajad märkasid lõpuks, et igal pildil on naisel alkoholiklaas või pudel käes ja hakati küsima, kas tegemist on alkoholisõltlasega.
«Loodame, et üha enam inimesi märkab Louise´i sõltuvust alkoholist. Esmalt märkas väga vähe inimesi, et tegemist on sõltuvuse käes oleva tegelasega. Enamik nägi ilusat naist, kes elab luksuslikku ja õnnelikku elu,» teatas reklaamibüroo loovjuht Stéphane Xiberras.
Xiberra teatel oli nende eesmärgiks luua tegelane, kes pealtnäha on ideaalne, kuid ta probleemi jälile jõudmiseks tuleb natuke sügavamale vaadata.
Alkohoolikutega tegeleva arsti Aaron White´i sõnul jagab inimene sotsiaalmeedias seda, mis kajastab tavaliselt ta tegelikku elu. Selle tõttu arvasid paljud, et Louise Delage on tegelikult olemas.
«Kui keegi muretseb, kas ta lähedasel võib olla mõni sõltuvus, kaasa arvatud alkoholiprobleem, tuleks küsida ettevaatlikke küsimusi ja jälgida olukorda,» lisas White.
Louise Delage´i Instagrami kontol on nüüd video, milles paljastatakse, et tegemist on sõltuvustele viitava kampaaniaga, kuid see tõi kontole jälgijaid juurde. Neid on nüüd 76 000.
Pilte vaata siit.


description: Raadio Uuno asemel läks täna, esmaspäeva hommikul eetrisse tuliuus raadiojaam nimega MyHits.

title: Galerii! Vaata, milliste staaride saatel sai avapaugu tuliuus raadiojaam MyHits!


description: BBC avalikustas video, millel on viiteid menuseriaali «Sherlock» neljanda hooaja kohta, mis Ühendkuningriigis jõuab eetrisse 1. jaanuaril 2017.

title: Video: milline on "Sherlocki" neljas hooaeg

maintext:
Sherlock Holmesi rollis saab jällegi näha Benedict Cumberbatchi ja ta sõbra, Dr. John Watsonina Martin Freemani.
Uue hooaja videos on näha Sherlockit mõtisklemas ja ütlemas, et midagi on tulemas, kuid ta ei tea täpselt, mis see on.
Samuti on seal kurjakuulutavad laused: «Everything they know will be tested...Everyone they know is under threat» ( Kõik, mida nad teavad, pannakse proovile.... Kõik keda nad tunnevad, satuvad ohtu).
Cumberbatchi kinnitusel on tal käed-jalad tööd täis olnud, sest ta osales nii uue filmi «Doctor Strange» kui «Sherlocki» võtetel peaaegu samaaegselt. Staar lisas, et need mõlemad on tema jaoks tähtsad ja selle tõttu oli ta päevaplaan pingeline.
Briti meedias jõuti kahelda, kas «Sherlockile» enam lisa tuleb, kuid Cumberbatch teatas juba kevadel, et neljas hooaeg on tegemisel.
«Lihtsalt juhtus nii, et kahe hooaja vahele jäi suur vahe, kuna tegijate ja näitlejate tööajad ei klappinud. Naudin oma rolli Sherlockina ja tahan seda tegelast veel kehastada,» teatas näitleja.
Videol on viiteid James Bondi stiilis märulile, tagaajamisele, keerulistele inimsuhetele, riigisaladustele ja tapmistele, mis on mõnusas Sherlock Holmesi iroonia kastmes.


description: Adolf Hitler kirjutas 1923 - 1924 vangistuses olles teose, mis 1925. aastal avaldati pealkirja all «Mein Kampf» (Minu võitlus) ja seda on seni peetud Hitleri ainsaks tema enda kirjutatud biograafiaks.

title: Ajaloolane: Adolf Hitler kirjutas biograafia, mis aitas ta võimule

maintext:
Šotimaa Aberdeeni ülikooli ajaloolase Thomas Weberi arvates on Hitleri enda kirjutatatud ka 1923. aastal ilmunud teos «Adolf Hitler: Sein Leben und seine Reden» (Adolf Hitler: tema elu ja kõned), edastab cnn.com.
Ametlikult on selle teose autoriks Hitleri suur poolehoidja, Esimese maailmasõja kangelane ja aadlik Victor von Koerber.
Ajaloolase arvates on 1923. aastal ilmunud raamat Hitleri enesereklaam, mis aitas ta võimule, kuna teda on seal kujutatud Saksamaa päästja ja «lunastaja Jeesusena».
Weberi teatel otsis ta materjali oma uue raamatu «Metamorphosis: How Adolf Hitler became a Nazi» jaoks ja ta leidis Lõuna-Aafrikas Johannesburgis arhiividokumentide seast sellise, mis kinnitab, et Hitleri elulooraamatu autoriks ei ole von Koerber, vaid keegi varikirjutaja. See viitab, et kirjutajaks võib olla Hitler ise, kes otsisi isikut, kelle nime all raamat välja anda ning von Koerber oli sobiv.
Arhiivis oli ka 1938. aastast pärit dokument, mis viitab otseselt Hitlerile.
Hiljem oli von Koerber natsivastane ja temast sai Briti luureagent. Ta tabati ja osa Teise maailmasõaja ajast veetis ta koonduslaagris.
Weberi andmetel rääkis von Koerber enne surma 1969. aastal Lõuna-Aafrikas, kuidas ta oli Hitleri elulooraamatuga seotud.
Ajaloolase arvates tabas Hitler üsna kiiresti ära avalikkusega manipuleerimise nõksu, mis aitas tal võimule pääseda ja Saksamaa oma kontrollile allutada.
«Ta leidis tühimiku, mille edukalt täitis oma poliitiliste ambitsioonidega, kaasates ka rahva, kes ei osanud juhis ohtu näha. Ta tõstis end juba enne võimule saamist jumala staatusesse,» nentis ajaloolane.


description: Ameeriklase Bill Gatesi elu on filmimaterjali mõõtu, sest hoolimata headest hinnetest langes ta 1975. aastal Harvardi ülikoolist välja, kuid temast sai kuulsa Microsofti firma kaasasutaja ning lõpuks maailma kõige rikkam inimene.

title: Bill Gatesi sõnul ta ei kahetse Harvardi ülikoolist väljalangemist

maintext:
Gates andis hiljuti intervjuu väljaandele Bloomberg, milles kinnitas, et ta ei kahetse ülikoolist väljakukkumist, sest seal oli küll palju tarku inimesi ja anti häid hindeid, mis võimaldasid end targana tunda, kuid ta ootas elult midagi muud.
«Kahjuks langesin ülikoolist välja, kuid ma ei kahetse seda. Kõik, mis on mul vaja õppida, õpin elu käigus ja ma olen seni õppimislainel,» teatas Gates.
Gates jätkas, et talle meeldib iseseisvalt lugeda ja õppida, lugedes aastas umbes 50 raamatut. Lisaks õpib ta e-õppes ja avardab oma silmaringi erinevate harivate võimaluste abil.
«Olen kummaline väljalangeja, sest võtan vahetevahel ülikoolide juures pakutavaid kursuseid, kuna tahan õppida ja mulle meeldib üliõpilane olla,» lausus ameeriklane.
Maailma kõige jõukama mehe teatel meeldib talle olla niiöelda vabakäigu üliõpilane ja mitte end siduda liigsega.
Hoolimata sellest, et Bill Gates langes ülikoolist välja, võimaldavad tema ja ta naise Melinda Gatesi fondi stipendumid noortele ülikooliharidust.
Gates küll ei lõpetanud Harvardit, kuid ta sai 2007. aastal selle ülikooli audoktoriks.


description: Soomes müüakse autot, mida varem kasutas Helsingis asuva Põhja-Korea saatkond, kuid see masin on tekitanud automüügi kuulutust näinutes küsimusi ja elevust.

title: Soomes tekitab elevust auto, mis kunagi kuulus Põhja-Korea saatkonnale

maintext:
On neid, kes sotsiaalmeedias viskavad nalja, et kui see auto oskaks rääkida, siis oleks tal palju huvitavat pajatada, edastab fiidi.fi.
1989. aasta Mercedes-Benz 260 SE autot müüb Helsingis tegutsev kasutatud autode firma YR-Auto, mille teatel kuulus see Põhja-Korea saatkonnale. Pärast diplomaatilisest kasutusest eemaldamist on autol olnud veel kaks omanikku ning 30 aasta jooksul on see masin sõitnud 221 000 kilomeetrit.
YR-Auto esindaja teatel kasutas Helsingis asuv Põhja-Korea saatkond seda autot 1989 – 1992, siis oli see kuni 2015. aastani kasutuses käes, kuid nüüd on müügis.
Autot müüva firma teatel on masin heas tehnilises seisukorras, kuid puuduvad mitmed tähtsad seadmed, mis nüüdisautodel olemas on. Näiteks ei ole selles konditsioneeri ja on manuaalkäigukast, auto luksuseks saab pidada selle värvi ja istmesoojendust.
YR-Auto esindajad ei tea, kas selle esindusautoga sõitis ainult Põhja-Korea Soomes resideerinud suursaadik või ka teised diplomaadid ja tehnilised töötajad.
Nimetatud auto hind oli uuena umbes 400 000 Soome marka.
Soomel ja Põhja-Koreal on olnud diplomaatilised suhted alates 1973. aastast. Põhja-Koreal oli Soomes suursaadik 1978 – 1998, kuid pärast seda ei ole sel totalitaarsel riigil Soomes enam saadikut olnud. Soomele lähim riik, kus Põhja-Korea suursaadik resideerib, on Rootsi.
Totalitaarne Põhja-Korea tekitab läänele peavalu oma pidevate raketikatsetuste ja sõjaähvardustega, kuid samas on selles riigis pidev nälg. Lisaks on Põhja-Korea ja ta naaberriigi Lõuna-Korea vahelised suhted pingestunud eelkõige selle tõttu, et põhjakorealasi on sinna põgenenud ja lõunakorealased nõuavad, et Põhja-Korea austaks inimõigusi.
Põhja-Koreas on olnud alates selle riigi loomisest võimul Kimide dünastia, praegune diktaator Kim Jong-un sai võimule pärast oma isa Kim Jong-ili surma 2011. aastal.
Müügikuulutust vaata siit.


description: Taxify platvormil sõitvad taksojuhid ja kokkuleppevedajad käivitavad ühise heategevuskampaania. Alates 24. oktoobrist kuni 18. detsembrini koguvad juhid igalt tehtud sõidult 10 senti heategevuseks. Taxify kahekordistab juhtide poolt kogutava summa ja raha jagatakse üheskoos, võrdselt kolme erineva projekti vahel.

title: Taksojuhid ja sõidujagajad on leppimas!?

maintext:
Taksojuhtide ja kokkuleppevedajate ühisel online hääletusel annetuse saaja leidmiseks pakuti välja 12 erinevat projekti, millest otsustati toetuse saajatena välja valida kolm enim hääli saanut: “Minu unistuste päev”, “Kingitud elu” ja “Naerata ometi”.
Taxify arendusjuht Martin Villigi sõnul on tänaseks annetajatega liitunud ca. 150 juhti, kes teevad keskmiselt 80 sõitu kuus.
“Jõuludeks õnnestuks tänaseks liitutnud juhtidega kokku koguda ligi 5000 eurot, kuid registreerumine veel käib ja ideaalis võiks kampaniaga kaasa tulla sadu juhte. 500 juhti, kes teevad keskmiselt 80 sõitu kuus, 2 kuu jooksul kokku ca. 80000 sõitu suudaksid koos Taxifyga annetada kokku ligi 16000EUR”, ütles Villig
Kampaanias osalevatele juhtidele lisatakse Taxify äppis juurde vastav märge, et nad oleksid klientidele selgemini eristatavad.
Villigi sõnul on tähelepanuväärne, et taksojuhid ja kokkuleppevedajad teevad Taxifys asju koos. “Ka varasemalt on taksojuhid ja kokkuleppevedajad kokku saanud. Nimelt käesoleva aasta aprillis toimus Laagri City Kontserdimajas Tõnis Niinemetsa Stand-Up etendus, mille publiku moodustasid ainult Taxify juhid. Vaenu ei täheldatud, pigem saavad kõik hästi aru, et teevad sisuliselt sedasama tööd”, ütles Villig.
Taxifyfy juhid saavad kampaaniaga liituda võttes ühendust Taxify klienditoega.
Taxify on suurim Eestimaine taksode ja sõidujagamise mobiilirakendus, mis töötab Tallinnas, Tartus, Pärnus, Kuressaares, Viljandis ja Rakveres ning mille platvormil opereerib üle 2400 auto. Taxify on Eestist tänaseks kasvanud 15 riiki ja plaanib lähikuudel avada teenuse veel neljas riigis.


description: Selle aasta Nobeli kirjanduspreemia sai ameeriklasest muusik Bob Dylan, kuid selle auhinna määrajal, Rootsi Akadeemial ei ole õnnestunud temaga veel kontakti saada, samuti ei ole Dylan teatanud, kas osaleb Nobeli auhinnagalal.

title: Rootsi Akadeemia ei leia Nobeli kirjanduspreemia saanud Bob Dylanit

maintext:
Rootsi Akadeemia teatel ei otsi nad enam Dylanit, kuid loodavad, et ta millalgi siiski endast märku annab, edastab The Guardian.
«Loobusime teda otsimast. Helistasime ja saatsime e-kirju nii talle kui ta kaastöötajatele, kuid temalt endalt vastust ei ole saanud,» teatas akadeemia sekretär Sara Danius.
«Ameerika trubaduur» on vastanud Nobeli kirjanduspreemia saamisele vaikusega. Dylanil oli päeval, mil kirjanduspreemia saaja välja kuulutati, Las Vegases kontsert, kuid ta ei maininud seal auhinna saamist.
Sotsiaalmeedias võetakse Dylani vaikimise teemal agaralt sõna. Osa sõnavõtjaid on seisukohal, et ta käitub rumalalt, teised aga arvavad, et muusikul on õigus auhinnast loobuda, kui ta seda soovib.
Rootsi Akadeemia sekretäri Daniuse arvates ilmub Dylan millalgi välja ja võtab auhinna vastu.
Iga aasta 10. detsembril kutsutakse Nobeli auhinna saajad Rootsi pealinna Sockholmi, kus kuningas Carl XVI Gustaf Nobeli galal auhinnad üle annab.
«Kui ta tõesti ei taha tulla, siis ta ei tule, kuid samas kuulub auhind talle. Tegemist on suure peoga, kus õnnitletakse ka teda,» lisas akadeemia sekretär.
75-aastase Dylani palad ja laulusõnad on mõjutanud mitut põlvkonda muusikahuvilisi ja ta on esimene muusik, kes Nobeli kirjanduspreemia saanud on.
Mõned kirjanikud on kriitilised, et Nobeli kirjanduspreemia sai Dylan oma laulude sõnade eest, sest tema looming olevat märgatavalt väiksema kaaluga kui kirjanike oma.
Liibanoni kirjanik Rabih Alameddine teatas Twitteris, et Dylanile Nobeli kirjanduspreemia andmine on sama nagu annaks kodukokale ta roogade eest kolm Michelini tähte, mis tavaliselt antakse mainekatele restoranidele.
Maroko juurtega Prantsuse kirjanik Pierre Assouline kirjutas omakorda, et Nobeli komitee otsus anda auhind Dylanile on samas põlguse näitamine kirjanike suhtes.
Kuid on neid kirjamehi, kelle arvates tegid Nobeli kirjandusauhinna määrajad õige valiku, sest Dylan toob auhinnasaajate sekka «värsket verd».
Dylani sõber, muusik Leonard Cohen teatas, et sellisele suurepärasele muusikule ei ole vaja jagada auhindu näitamaks, et ta on muutnud popmuusika maastikku ja teinud muusikaajalugu.
«See oleks sama kui annaks Džomolunglame medali, et ta on meie planeedi kõige kõrgem mägi,» selgitas Cohen.
Dylan on käinud kontsertturneedel alates 1988. aastast ning nüüdne turnee lõpeb 24. novembril. Kümnendal detsembril peaks muusik seega olema vaba, et osaleda Stockholmis Nobeli galal.


description: Venemaa uus sõjafilm «Двадцать восемь панфиловцев» (28 panfilovlast) räägib Moskva kaitsmisest Teise maailmasõja ajal 1941. aastal. Nõukogude ajaloolaste andmetel kõik 28 meest hukkusid kangelaslikult Moskva kaitselahingus, kuid suutsid hävitada 18 Saksa tanki. Hilisemate uuringute kohaselt on kuus selles lahingus osalenud meest seni elus, kaasa arvatud üks, kes anti 1947. aastal riigireetmise eest kohtu alla.

title: Video: Vene sõjafilm "28 panfilovlast" üritab ajalugu uuesti kirjutada

maintext:
Välismeedia teatel kasutab Venemaa president seda filmi oma propaganda eesmärkidel, et venelased oma riigi üle veelgi suuremat uhkust tunneksid ja teised riigid ei unustaks, millist rolli mängis Nõukogude Liidu Punaarmee saksa anastajate hävitamisel.
Venemaa kanal Rossija 1 näitas, kuidas Venemaa president Putin vaatab seda filmi koos Kasahstani presidendi Nurzultan Nazarbajeviga. Lääne kriitikud nägid selles sõnumit, et Venemaa hoiab sooje suhteid endise nõukogude liiduvabariigi Kasahstaniga.
Film «28 panfilovlast» põhineb ajaloolistel faktidel, kuid mitte tõel. Ajalooallikate teatel hukkusid kõik võitlejad, kaasa arvatud neid juhtinud kindralmajor Ivan Panfilov, Moskvat kaitstes. Enamik selle laskurdiviisi võitlejaid oli pärit Kasahstanist ja Kõrgõsztanist, kuna diviis asutati 1941.aastal Almatõs.
Panfilovi ja ta meeste kangelasteod olid nõukogude koolides kohustuslik ajalooline materjal.
1948. aastal tehtud uurimine näitas, et kangelaslugu 28 panfilovlasest oli Punaarmee väljaande Krasnaja Zvezda reporteri väljamõeldis, kuid sellegipoolest on jätkunud nende ülistamine ka nüüdsel Venemaal.
1941. aastal kirjutasid Nõukogude Liidu väljaanded, et roodu poliitjuht oli meestele öelnud: «Seltsimehed, kuigi emake Venemaa on suur, ei ole meil kuhugi taganeda, sest seljataga on Moskva».
Nimetatud sõjalugu peeti suurepäraseks filmimatejaliks, mille tõttu said vene filmitegijad juhtidelt käsu see mängufilmiks teha. Filmis on kuulda-näha kasahhe, kirgiise ja venelasi kaitsmas isamaad ning seda teemat kasutab ka nüüdne Venemaa, mis tahab luua uut suurt venekeelset kultuuri- ja poliitikaruumi Euraasias.
2013. aastal määras president Putin, et koolides tohib ajalugu õpetada vaid haridusministeriumi kinnitatud programmi kohaselt. Siis asutas Venemaa riiklik telekanal vastukaaluks lääne ajalookanalitele oma ajalookanali.
Putini ja teiste Venemaa võimude teatel on vaja ühtset käsitlust ajaloost, sest see aitab venelastel oma riigi mineviku üle uhkust tunda.
Uus film jõuab Venemaal kinodesse 24. novembril ja see on õpilaste jaoks kohustuslik linateos.


description: Ameerika Ühendriikides Virginia osariigis Sterlingis mürgitas naine kaastöötajaid, pannes kohvimasinasse aknapesuvedelikku, mille tagajärjel tekkisid mitmel inimesel terviseprobleemid.

title: Naine mürgitas kaastöötajaid, pannes kohvimasinasse aknapesuvedelikku

maintext:
Politsei arreteeris 32-aastase Mayda Rivera-Juarezi, kes töötas firmas Jas Forwarding Worldwide, kuna teda kahtlustatakse kaastöötajate mürgitamises, edastab foxnews.com.
Uurimine näitas, et naise mitmel kolleegil läks tööl kohvi juues süda pahaks, tekkis uimasus, oksendamine ja kõhulahtisus.
Töötajate sõnul käitus Rivera-Juarez kahtlaselt, nad hakkasid tema vastu tõendeid koguma ning nad jõudsid ta tegevuse jälile.
Loudoni maakonna politsei teatel valas naine mitme nädala jooksul vee asemel kohvimasinasse nii akna- kui köögipuhastusvedelikku. Naise motiivid on veel teadmata, kuid koristajana töötanud naine vallandati. Nimetatud firma on väike, sest seal töötab ainult kaheksa inimest.
Ta ei ole esimene inimene, keda kahtlustatakse kaastöötajate mürgitamises kodukeemiaga. Selle aasta alguses üritas New Yorgis naine oma ülemust sellisel viisil teise ilma saata ja see õnnestus. 23-aastasele assistendile Kaitlyn Conleyle esitati süüdistus 60-aastase kiropraktiku Mary Yoderi tapmises ja ta mõisteti süüdi.


description: Internetis lööb laineid klipp ERRi uudistest, kus Taavi Rõivas pääseb tänu noore jalgratturi otsustavusele karmist kokkupõrkest.

title: Naljakas hittklipp: väike tüdruk ohverdab end peaminister Taavi Rõivase nimel


description: Tallinn Fashion Week tähistab kümnendat juubelit.

title: Kuldnõela võitja Lilli Jahilo kollektsioon

maintext:
Suur pildigalerii! Vaata, kes väisasid suurejoonelist Tallinn Fashion Week`i!
19.-22. oktoobril aset leidev üritus toob Kultuurikatla Black Box saali nimekad disainerid, oma kollektsioone esitlevad Kriss Soonik, Piret Ilves, Iris Janvier, Kokomo Collection, Kirill Safonov ning mitmed teised tuntud disainerid ja moebrändid. Lisaks tähistab moenädala raames oma 25 aasta juubelit kodumaine rõivabränd Baltman.
Kuldnõela võitis Lilli Jahilo
Tallinn Fashion Week'i esimese päeva lõpetas Kultuurikatlas toimunud gala, kus anti üle Eesti tähtsaim moeauhind Kuldnõel ja Hõbenõel. Kuldnõela võitis Lilli Jahilo ja Hõbenõela Roberta Einer.
TFW otseülekanne: Tallinn Fashion Weeki esimene päev ja Kuldnõela gala
Kolmapäeval, 19. oktoobril täitub Kultuurikatel Tallinn Fashion Weeki 10 aasta juubelisäraga. Neli päeva kestev üritus toob vaatajateni suurejoonelise moespektaakli, mille raames saab näha 22 moedisaineri värskeimat loomingut, võrratut Kuldnõela galat ning noorte moekunstnike näitust "Minimalism". Elu24 teeb moenädalat otseülekande.
Täna antakse üle Eesti tähtsaim moeauhind Kuldnõel
Täna õhtul täitub Kultuurikatel võrratu ja tipptasemel moekunstiga, sest üle antakse Eesti mainekaim moeauhind Kuldnõel ning Hõbenõel, millega tunnustatakse viimase aasta säravaimat panust Eesti moeellu. Suurejoonelise gala raames astuvad esmakordselt lavale ka kõigi kuue nominendi värsked kollektsioonid.
Milliseid üritusi pakub Tallinn Fashion Week lisaks moe-show'dele?
Lisaks põhiprogrammile toob Tallinn Fashion Weeki kümnes juubel moehuvilisteni mitu lisaüritust. 19.-22. oktoobril toimuva moenädala raames saab näha nii ERKI Moeshow disainiparemikku kui ka Aldo Järvsoo isikunäitust, lisaks toimub Tallinn Fashion Weeki moeetenduste järel kaks afterpartyt.
Tallinn Fashion Weeki kümnes juubel toob lavale nimekad disainerid
Sel sügisel tähistab Tallinn Fashion Week kümnendat juubelit. 19.-22. oktoobril aset leidev üritus toob Kultuurikatla Black Box saali nimekad disainerid, oma kollektsioone esitlevad Kriss Soonik, Piret Ilves, Iris Janvier, Kokomo Collection, Kirill Safonov ning mitmed teised tuntud disainerid ja moebrändid. Lisaks tähistab moenädala raames oma 25 aasta juubelit kodumaine rõivabränd Baltman ning suurejoonelisel Kuldnõela galal antakse üle Eesti tähtsaim moeauhind.


description: Austrias Salzburgis tuli õpilased ja õpetajad evakueerida, kuna ühest klassiruumist leiti tükk radioaktiivset uraani, mis oli seal koos teiste õppematerjalidega juba mõnda aega.

title: Austrias leiti koolist radioaktiivset uraani

maintext:
Isegi mitte õpetajad ei saanud aru, et tegemist on ohtliku ainega, mida kasutatakse tuumareaktorites ja millest valmistatakse aatompomme, edastab mirror.co.uk.
Uurimine näitas, et koolis oli tuhandeid millisiiverteid kahjulikku kiirgust, mis on suurem kogus kui looduses seda tavaliselt on.
Kool sai uraanist teada alles siis, kui seal pidas loengu tuumavastane Thomas Neff, kes avastas teadusklassist uraanitüki teiste ainete, kivimite ja fossiilide seast.
Neff näitas Geigeri loenduri abil, et tegemist on ohtliku uraaniga, mõõtes samas ära kiirgustaseme.
Loengupidaja selgitas, et kui sellist uraanitükk endaga aasta jooksul kaasas kanda, siis saab sellest 210 millisiivertise doosi, samas kui Austrias on keskmine 2,8 millisiivertit aastas. Inimestel, kes töötavad raadioaktiivses keskkonnas, on lubatud saada kuni 50 millisiivertit aastas, radioaktiivse saastumise tekitab doos, mis on 2000 millisiivertit.
Neff teavitas koolijuhte ohtlikust uraanist, kool kutsus eksperdid ja hoone tühjendati uuringuteks.
Salzburgi piirkonna 11 kooli geoloogiakollektsioonist leiti veel 38 ohtlikku uraanitükki, mis võimude poolt konfiskeeriti.
Radioloogide teatel seavad koolid nii õpilased kui õpetajad ohtu, kui nad ei tea, mis nende teaduskollektsioonides on.


description: Elu24 valis Tallinn Fahsion Week 2016 kolmanda päeva külaliste seast lemmikud külastajad, kes hakkasid silma loovuse ja cooli oleku poolest!

title: Elu24 lemmikud! Need olid TFW kolmanda päeva kõige coolimad külastajad!

maintext:
Saarstilist Zenja Fokin eriti ägeda Kirill Safonovi T-särgi ja H&Mi ja Kenzo koostöös sündinud bomber-jaki, pükste ja plätudega. Eriti ägedad on kuldse raamiga prillid.
Tallinn Fashion Week 21.10.2016 Elu24 fotosein / Erlend Štaub
See neiu mõjus karvase ja mõnus käekoti ning tikanditega mustas kleidis eriti moekalt.
Tallinn Fashion Week 21.10.2016 Elu24 fotosein / Erlend Štaub
Tume huulepulk tõmmu naha taustal, must kaabu ja pilkupüüdev seelik!
Tallinn Fashion Week 21.10.2016 Elu24 fotosein / Erlend Štaub
Mõnus lumivalgekese vibe - punased huuled, valge nahk ning must-valge riietus.
Tallinn Fashion Week 21.10.2016 Elu24 fotosein / Erlend Štaub
Julged kaunitarid rokivad pilke naelutavat outfiti suurepäraselt! Sellist mängulisust võiks ka punasel vaibal rohkem näha.
Tallinn Fashion Week 21.10.2016 Elu24 fotosein / Erlend Štaub
Piret Puppart oma tuntuks kantud palmikuga ning huvitavate detailidega mõjub seltskonnas alati värskelt.
Tallinn Fashion Week 21.10.2016 Elu24 fotosein / Erlend Štaub
Kaunid naised ilusates pükstükkides! Pilgupüüdjateks juures punased huuled ja käekotid.
Tallinn Fashion Week 21.10.2016 Elu24 fotosein / Erlend Štaub
Janar Juhkov esitlemas meestemoe huvitavamat külge.
Tallinn Fashion Week 21.10.2016 Elu24 fotosein / Erlend Štaub
Väike must kleit on eriline just sametist käiste poolest.
Tallinn Fashion Week 21.10.2016 Elu24 fotosein / Erlend Štaub
Ilus punane põneva detailiga ja minimalistlik must.
Tallinn Fashion Week 21.10.2016 Elu24 fotosein / Erlend Štaub
Blogijad Kristjaana ja Lucine on alati viimaste trendidega hästi kursis.
Tallinn Fashion Week 21.10.2016 Elu24 fotosein / Erlend Štaub
Cool ja rokenroll! Ümara kujuga prillid ja kasseti kujuga käekott on suurepärased leiud!


description: Briti välisluureteenistuse (MI6) esindajate teatel ei saaks maailma kõige tuntum raamatu- ja filmiagent James Bond seal iialgi tööd, kuna tal on liiga palju naissuhteid, ta eirab reegleid ja satub liiga tihti mees mehe vastu võitlusse.

title: Briti luurejuht: filmi James Bond ei saaks reaalses MI6-s tööd

maintext:
Välisluure juhi Alex Youngi teatel on James Bondi tegelane jätnud luures töötavatest inimestest ja nende tegevusest väga vale mulje, edastab Daily Mail.
Young lisas, et kui James Bond on valmis tapma igaüht, kes ta teele satub, siis tegelikult MI6-s töötavatel agentidel selleks luba ei ole.
«Meie töötajad läbivad palju katseid, neil on kõrge moraal ja eetika, James Bond neid omadusi ei väljenda, vaid ta valib sageli viisi, mida ei saa moraali seisukohast heaks kiita,» teatas luurejuht.
Ta lisas, et Bondil on ka häid omadusi, milleks on patriootlikkus, eesmärgipärasus ja vastupidavus, mis on ka päriselu agentidel olemas. Kui Bond saab eirata nii Ühendkuningriigis, teistes riikides kui rahvusvaheliselt kehtestatud seadusi ja reegleid, siis MI6 agendid seda ei saa, sest siis tekiksid diplomaatilised ja võib-olla ka sõjalised kriisid.
«Kui James Bondil on pidevalt luba tappa, siis reaalse elu agentidel seda ei ole,» teatas MI6 juht.
Young lisas, et kui noored soovivad neile tööle kandideerida, siis unustagu Bondi filmid, sest reaalne elu ja luuretegevus on teistsugused.
«Oleme märganud, et levib linnalegend, mille kohaselt saavad agentideks vaid need, kes on lõpetanud kas Oxfordi või Cambridge' i ülikooli, oskavad kasutada relvi ning on võitluskunstide asjatundjad. Tegemist on stereotüübiga, mis on tõest väga kaugel,» selgitas luurejuht.
Ta jätkas, et MI6-s töötab väga erineva haridusliku tausta ja väljaõppega inimesi, kellel on erinevaid oskusi. Töötajate seas ei ole ainult väliagendid, on erinevad analüütikud, tehniline personal, arvutiasjatundjad ja paljud teised.
Briti kirjaniku Ian Flemingu loodud agenti James Bondi on filmides mänginud paljud kuulsad näitlejad, nende seas oli esimene Sean Conneri ja seni viimane on Daniel Craig.


description:
Sel nädalavahetusel toimus Eesti Näituste messikeskuses 22. korda suurejooneline ilusündmus, ilu-, moe- ja terviseteemaline mess Ilu Sõnum 2016.

Vaata pildigaleriist messi kolmanda päeva värvikamaid hetki!

title: Galerii: Ilu Sõnum 2016 kolmanda päeva värvikad hetked


description: Mantlidisainer Raivo Holm rääkis Elu24-le antud intervjuus, millised ülerõivad on moes sel sügisel ja talvel. Vaata lähemalt Elu24 videost!

title: Elu24 video! Mantlite moelooja Raivo Holm tutvustab, millist ülerõivast sel hooajal soetada

maintext:
Raivo Holm toob Tallinn Fashion Week-i lavale YEAR sügistalviste kollektsioonidena nagu tavaliselt - tänavamoe - selle kallimas, luksuslikumast ja avangardsemas sektoris. Lavale tuuakse perfektne pealisriie oma parimas viimistluses ja kaasaegseimas moelõikes.
Põhjamaiselt armastatud jahedate ja tumedate värvide seas leidub lisaks erinevaid heledaid halle-, oliivi- kui ka kaamelitoone. Rõhutatud on kanga struktuurid ja mustrid, eriti ruudud. Lõikelise poole pealt on tooted liikumas enam isikupärase stiili poole, kus klassikalist traditsiooni on hakataud muutma kas funktsionnalsete või stiliseeritud elementidega.
TFW/ Year by Raivo Holm / Kalle Veesaar
Meeste mantlite siluetid on läinud pikemaks ja lõiked modernsemaks ning on varasemaga võrreldes märksa enam kehasse töödeldud. Pikkadel naiste mantlitel on kergelt maskuliinsed ja isegi grungelikud lõiked. Kollektsiooni fookuses on kvaliteetsed materjalid, mahulisemad kangad ja loomulikult karusnahk.
Raivo Holm on rõivatööstuse omanik, tegevjuht, brändijuht ja disainer ühes isikus. Praegu on Raivo brändid esindatud Baltikumis, Soomes (mis on ka kõige suurem turg) ja Rootsi. Suurimatest Kaubamajdest on Raivo Holm-i loodu müügil Stockmannis ja Tallinna Kaubamajas.


description: Kariibi merel möllav võimas orkaan Matthew on tapnud inimesi ja hävitanud palju vara, kuid on saanud Kuubal hakkama ka suurte kivide liigutamisega.

title: Piltuudis: orkaan Matthew veeretas Kuubal kivilahmakaid

maintext:
Dominikaani Vabariigis sai teisipäeval orkaanis surma neli inimest ja kahjustada rohkem kui 200 elumaja, teatasid võimuesindajad.
Haiti lõunaosas vajus teisipäeval tormis kokku La Digue maanteesild, mis oli piirkonna ainsaks ühendusteeks ülejäänud riigiga, teatasid võimuesindajad.
Video: kosmosejaama kaamera tabas Kariibi saari ohustava võimsa orkaani
Orkaan Matthew on tugevam kui enamik viimastel aastakümnetel Atlandi Ookeani kohal liikunud keeristormidest. Hetkel on ta kursil Jamaica ja Haiti poole.


description: Prantsuse televaatajaid vihastas meesoost saatejuht, kes otsesaates suudles naiskülalise rinda ilma naise nõusolekuta.

title: saatejuht suudles otsesaates naise rinda

maintext:
Telekanal C8 üritas live-saatega teha eetrirekordit, kuid mitte sellepärast ei tekitanud see skandaali, vaid suudluse tõttu, edastab The Local.
Prantsuse meedia teatel suudles saatejuht Jean-Michel Maire Soraya nimelise naise rinda pärast sketši, milles kujutati USA tõsielustaari Kim Kardashiani ehete röövi Pariisis.
Siis tegi teine saatejuht Cyril Hanouna ettepaneku, et Maire suudleks Sorayat põsele, kuid naine keeldus sellest. Siis soovitas Hanouna neil suudelda lava taga.
Maire üritas naist ikkagi suudelda ta paremale põsele, kuid see ei õnnestunud. Siis leidis mees, et naise avar dekoltee on nagu suudlemiseks loodud ja ta suudles naise paremat rinda.
Saate ajal ja selle järel täitus sotsiaalmeedia kommentaaridega, milles mõisteti selline seksistlik käitumine hukka, oli ka neid kes teatasid, et tegemist oli sekuslaarünnaku ja ahistamisega.
Prantsusmaa naiste õiguste minister Laurence Rossignol edastas Twitteris, et isegi meelelahutussaates ei tohi naisi ahistada. Ka tema teatas teiste sadade televaatajate seas kanalile, et mehe selline käitumine oli lubamatu.
«Ei on ei! Tegemist oli seksuaalrünnakuga, sest selle naise keha on tema omand ja mitte selle mehe,» teatas üks kommenteerija.
Teine aga sõnas, et Prantsusmaal ei tohi kanda burkiinisid, kuid telesaates tohib naist alandavalt rinnale suudelda.
Prantsuse televisiooni eetikanõukogu teatel said nad pärast saadet üle 250 kaebuse, kuid veel on selliseid kaebusi tulnud ja selle tõttu uurivad nad, kas saates rikuti eetikat ja inimõigusi.


description: I Wear* Experiment võttis osa Seoulis, Lõuna-Koreas toimunud uue muusika festivalist Zandari Festa. Festivali esinejatenimekiri koosnes 160st artistist üle kogu maailma – Madagaskarist USAni. IWE andis festivali raames kaks kontserti ning toimus ka üks raadioesinemine.

title: Esimene live väljaspool Euroopat: I Wear* Experiment esines Aasia ühel olulisemail uue muusika festivalil

maintext:
Bänd ise jäi esimese reisiga Aasiasse väga rahule: «Me poleks kunagi osanud arvata, et meie esimene kontsert väljaspool Euroopat võiks toimuda just Aasias ning kindlasti ei osanud arvata, et saame nii palju positiivset tagasisidet. Jumal oli seekord eestlane ja kõik meie ootused ja lootused said mitmekordselt ületatud. Suure tõenäosusega sõidame tagasi Aasiasse juba väga varsti!»
Tänu Zandari Festa esinemistele sai I Wear* Experiment kutseid veel mitmetele Aasia festivalidele Hiinas, Jaapanis, Singapuris, Tais ning Koreas. Bänd on kutsutud ka tagasi Lõuna-Koreasse, Pentaport festivalile, kus sel aastal astusid üles näiteks Suede, Weezer ja Panic! At The Disco.
Suurt huvi tunti ka IWE debüütalbumi «Patience» väljaandmise ja distributsiooni vastu mitmes Aasia riigis.
«Ootasin väga, et I Wear* Experiment’i esinemas näha – alates sellest hetkest mil nad Zandari Festale oma sooviavalduse saatsid ning kui kuulasin esimest korda nende lugu «Patience». Ma ei pidanud pettuma. Ei olnud vahet, kas esinemine toimus intiimses keskkonnas raadiostuudios või suurel laval – see oli vägev ja olime kõik täiesti vaimustuses. Ootan väga, et nad Koreasse tagasi tuleksid, et neid jälle kuulata ja näha.» (Patrick Connor, Do Indie Korea)
I Wear* Experiment’i välisesinemisi toetab Eesti Muusika Eksport, Music Estonia ja EAS.


description: USA tõsielustaar Kim Kardashian langes Prantsusmaal Pariisis röövi ohvriks ja temalt viidi umbes 10 miljoni dollari vääruses kalleid ehteid.

title: Uksehoidja kirjutas Kim Kardashianile avaliku kirja

maintext:
Prantsuse politsei uurib juhtumit, kuid oletatavalt on staar ise ka süüdi, et röövlid tema vastu huvi tundsid, kuna ta uhkeldas oma ehetega sotsiaalmeedias, edastab US Weekly.
Nüüd kirjutas Hôtel de Pourtalès, mille luksusapartemendis Kardashian Pariisis olemise ajal ööbis, uksehoidja avaliku kirja, milles end kaitseb.
Meedia süüdistas uksehoidjat, et ta lubas politseinikeks riietunud isikutel minna Kardashiani korterisse.
40-aastase uksehoidja kiri on järgmine: «Kallis Kim, kui tunned oma kaelal relvametalli jahedust, on käes hetk, mil tuleb rahulikuks jääda, kuna siis tehakse valik elu ja surma vahel. Selles olukorras oli rahulikkus parim valik meie mõlema jaoks. Loodan, et oled katsumusest toibunud».
Uksehoidja sõnul sisenesid 3. oktoobri varahommikul Pariisi kaheksandas linnajaos asuvasse hoonesse viis meest, kes kõik kandsid politseivormi ja nõudsid kohtumist Kim Kardashianiga.
Uksehoidja teatel olid mehed relvastatud ja üks surus oma relva talle kuklasse juhuks, kui ta ei peaks nende käske täitma. Nii avaski mees kurjategijatele oma varuvõtmega Kardashiani apartemendi ukse.
«Üllatav on see, et uksehoidjal oli vaba juurdepääs staari apartemendile ning kuidas võltspolitseinikud teadsid, kus Kardashian Pariisis elab,» küsiti meedias.
Hilisem politseiuurimine näitas, et ukse juures ei olnud märke jõuga sissetungimisest, mis tähendas, et röövlitel oli vaba juurdepääs.
Kim Kardashian sõnas politseile, et tema jaoks oli uksehoidja väga rahulikuks jäämine imelik ja selle tõttu tundus mees kahtlane. Samas olid ta käed raudus ja ta kuklas hoiti relva ning sellest sai teha järelduse, et ta tegi nendega koostööd.
Kardashian kartis, et röövlid kas vigastavad, vägistavad või tapavad ta, kuid neid huvitasid ainult tema ehted.
«Röövlid ei rääkinud inglise keelt. Kim palus neid, et nad tema ja ta lapsed ellu jätaksid, nuttes samas hüsteeriliselt. Võimalik, et see mõjus,» teatas Kardashianile lähedalolev allikas.
Kim Kardashian on nüüdseks Los Angeleses koos kolmeaastase Northi ja kümnekuuse Saintiga tagasi. Kardashiani abikaasa, muusik Kanye West lükkas oma kontsertturneed edasi, et ta saaks olla kannatada saanud naise kõrval.


description: USA kohus andis menusarja «Troonide mäng» näitlejale Lena Headeyle käsu koos pojaga USAsse tagasi tulla, sest Heady pani poja õppima Briti kooli ilma eksabikaasa nõusolekuta.

title: Kohus käskis "Troonide mängu" staaril Lena Headeyl USAsse tagasi tulla

maintext:
Hittsarja «Troonide mäng» loojad David Benioff ja D.B. Weiss avaldasid, et sarja lõpp on lähedal.
Talv jõudis märgatavalt kohale muidugi juba eelmisel, viiendal hooajal, aga kuna kuuendat on muuhulgas nimetatud «seni veriseimaks», lisab ka süvenev talv kogu loole kindlasti süngust.
Teadlased uurisid, kes on «Troonide mängu» tegelik peategelane
Menuseriaali «Troonide mäng» fännid ja ka teadlased on pead murdnud, kes on seal tegelik peategelane, sest tegemist on keerulise ülesandega, kuna peategelaseks saanud on kõik järjest tapetud.


description: Ameeriklasest «trubaduuri»  Bob Dylanit peeti ülbeks ja uhkeks, kuna ta ei reageerinud kohe, kui Rootsi Akadeemia 13. oktoobril teatas, et ta sai Nobeli kirjanduspreemia.

title: Bob Dylan reageeris lõpuks Nobeli auhinna saamisele: jäin sõnatuks

maintext:
Bob Dylan teatas nüüd, et ta ei reageerinud mõistetaval põhjusel, kuna see oli tema jaoks väga suur üllatus, mis võttis ta sõnatuks, edastab The Independent.
Kuid veel ei ole ta kinnitanud, kas osaleb 10. detsembril Stockholmis toimuval Nobeli auhinnagalala, kus auhinnad annab kätte Rootsi kuningas Carl XVI Gustaf.
Rootsi Akadeemia määras 75-aastasele muusikule Nobeli kirjanduspreemia ta laulusõnade eest ajavahemikul 1962 – 2001, kuna need on mõjutanud mitmeid põlvkondi ja on olnud teistele muusikutele eeskujuks.
Dylan võttis Rootsi Akadeemiaga kontakti kaks nädalat pärast preemia määramist selgitades, et ta hindab ja väärtustab talle antud preemiat, kuid ta jäi sellest kuuldes sõnatuks ja pidi end koguma.
Mitmele kirjanikule on vastumeelt, et Nobeli kirjanduspreemia läks laulusõnade kirjutajale, sest nad ei pea laulusõnu tõsiseltvõetavaks kirjanduseks.
«Olen Dylani fänn, kuid siinsel juhtumil on tegemist nostalgitsemisega. Ma ei saa aru, miks antakse Nobeli kirjanduspreemia endisele hipile,» sõnas Irvine Welsh.
Robert Zimmerman sündis 24. mail 1941 Minnesota kolkas ja töötas end ise üles, saades lõpuks maailmakuulsaks Bob Dylaniks.
Ta oli esimene, kes võttis 1965. aastal kasutusele elektrikitarri ja teda kritiseeriti poliitilauludest eemaldumises.
2008. aastal sai muusikust laulukirjutaja Dylan Pulitzeri auhinna muusikaloomingu ja panus eest Ameerika kultuuri.


description: USA Ränioru (Silicon Valley) kuulsate infotehnoloogiaettevõtete omanikud ja juhid on veendunud, et me elame maatriksks, kust inimkonnal tuleb põgeneda.

title: Ränioru miljardärid on veendunud, et me elame maatriksis ja peame sellest põgenema

maintext:
Sel teemal on sõna võtnud kaks miljardärist ärimeest, kes on veendunud, et Maa ja inimkond on osa suurest arvutisimulatsioonist ja tuleb leida viis, mis aitaks sellest välja saada, edastab news.com.au.
Nende sõnul ei ole «Matrixi» filmiseeria ja selle peategelane Neo, keda kehastas Keanu Reeves, mitte Hollywoodi stsenaristide ulmeväljamõeldis, vaid elu ongi juba selline.
«Räniorus on üha enam neid, kes arvavad, et elame võltsreaalsuses, mille taga on arvutid. Kaks tehnoloogiamiljardäri on salaja palganud teadlasi, kelle abil loodetakse luua võimalus simulatsioonist pääsemiseks,» kirjutas tehnikakolumnist Tad Friend väljaandes The New Yorker.
Väidetavalt olevat üks neist miljardäridest Sam Altman, kes on ettevõtja ja tehnoloogia start-up firmasid rahastava firma Y Combinator omanik.
Altmani arvates on käivitunud inimeste ja robotite «kokkusulamine» ja kui me ei astu sellele vastu, siis on inimkond üsna pea arvutite võimu all.
«Igal sammul vaatab meile vastu konflikt: kas me orjastame tehisintellekti või see orjastab meid. Kuid äärmusliku stsenaariumi korral saab inimestest ja tehisintellektist üks ning meie aju laetakse üles tehnoloogiapilve,» teatas Altman ühes intervjuus.
Nii põhivoolu teadlased kui ulmeentusiastid on üha enam veendunud, et inimkond on katsejänes ja me elame mingi kõrgema intellektiga olendite loodud arvutisimulatsioonis.
Samal arvamusel on ka panganudsettevõtted nagu näitels The Bank of America ja Merrill Lynch, kelle juhtide arvates on meie maailm hakanud aina enam meenutama «Matrixi» filmides olevat.
Teadlased ei oska seni öelda, millisel määral on inimkond võltsreaalsuse vangis ja milline oleks tee sellest välja.
«Paljud teadlased, filosoofid ja ärijuhid on arvamusel, et inimkond elab 20 – 50 protsendi ulatuses arvutite loodud virtuaalses reaalsuses ehk fotoreaalne 3D simulatsioonelu on olemas,» teatas väljaanne Business Insider möödunud nädalal.


description: Itaalia politsei uurib juhtumit, milles illegaalsed sisserännanud töötasid 3.60 euro eest tunnis briti muusikule Stingile kuuluvas Toscana veinimõisas.

title: Stingi veinimõisas töötasid illegaalid, kellele maksti alla nelja euro tunnis

maintext:
Prokuröride sõnul töötas popstaari mõisas umbes 30 – 40 migranti, kelle asüülitaotlusi Itaalia migratsioonivõimud olid läbi vaatamas. Uurimine näitas, et Sting ei olnud kursis, et tema mõisa eest hoolt kandvad inimesed olid palganud väga odava raha eest sisserändajaid, edastab The Independent.
Ansambli The Police kunagisele eestvedajale Stingile kuulub Itaalias Toscanas Firenze lähedane Il Palagio mõis juba 16 aastat. Seal kasvatatakse lisaks viinamarjadele ka oliive ja puuvilju.
Itaalia prokuröride sõnul on ebaseaduslikult töötajad eelkõige Pakistanist ja Aafrika riikidest. Nüüdses juhtumis uuritakse 11 inimest, keda kahtlustatakse majanduspettuses, illegaalide tööjõu ärakasutamises ja valede majandusandmete esitamises.
Stingi sõnul on tal väga kahju, et firma, mis tegutseb rentnikuna talle kuuluvatel maadel ja mõisas, kasutab ebaseaduslikku tööjõudu.
«Selline juhtum peab jõudma kohtusse,» teatas Sting, kelle uus sooloalbum ilmub järgmisel kuul ja sellel on mitu pala, mis räägivad migratsioonikriisist.
Itaalia võimud jõudsid jälile, et 2011 – 2016 tegutses Itaalias pakistanlase Tariq Sikanderi juhitud gäng, mis vahendas sisserännanuid mustalt töötama.
Itaalia politsei esindaja Antonio Sangermano teatel ei teadnud Sting, et ta mõisasse palgati tööle illegaalid.
«Stingi ei süüdista me milleski ja me ei küsitle teda. Meid huvitavad veinimõisas tegutsev firma ja selle töötajad. Samuti need, kes odavat tööjõudu pakkusid,» selgitas uurija.
Kohalike sõnul nägid nad sageli veoautosid, mis vedasid võõrtöölisi Stingi veinimõisa tööle.


description: Rootsi õlletehas St. Eriks hakks lisaks õlletootmisele tegelema ka kartulikrõpsude tootmisega, kuid tegemist on väga kallite kartulikrõpsudega, sest pakk maksab 499 Rootsi krooni (51 eurot).

title: Rootsi firma valmistab maailma kõige kallemaid kartulikrõpse, pakk maksab 51 eurot

maintext:
Pakis on vaid viis kartulikrõpsu ehk iga krõps maksab umbes kümme eurot, kuid ühe kilogrammi nende krõpsude hind on 10 000 eurot, edastab iltalehti.fi.
Õlletehase teatel soovisid nad luua suupiste, mis sobib hea õlle kõrvale. Müügil on küll palju erinevat sorti kartulikrõpse, kuid mitte selliseid, mis nende toodetavate ekslusiivsete õllede maitse aitaks esile tuua.
St. Eriksi lehekülje teatel on kartulikrõpsudes erilisi maitseaineid, näiteks männijahu, trühvleid, adru ja tilli.
Ebatavaliste maitsete loomisel andis õlletehasele abikäe Roostis tuntud kokk Pi Le.
Neid kartulikrõpse valmistati esmalt vaid 100 pakki ja esmimene partii müüdi kiiresti ära. Õlletehasel on plaan neid veel teha, kuid ikka väikeses koguses, et eksklusiivsus säiliks.


description: Prantsuse poliitik Jean-François Copé, kes loodab saada presidendikandidaadiks, koges umbes samasugust hetke nagu mõned sajandid tagasi kuninganna Marie Antoinette.

title: Prantsuse poliitik koges Marie Antoinette'i hetke

maintext:
Prantsusmaal maksavad šokolaadiga saiad ja croissant’id üks euro, kuid poliitik arvas, et 10–15 eurosenti, edastab AFP.
Copé tunnistas raadiojaamale Europe 1 antud intervjuus, et ta ei tea Prantsuse köögi ühe lemmiku, šokolaadisaia hinda.
«Mul ei ole aimugi, võimalik et mingid 10–15 eurosenti,» lausus poliitik teadmata, et hind on kümme korda kallim.
Prantsuse meedia hakkas kohe kommenteerima, et Copé koges 18. sajandi kuninganna Marie Antoinette'i hetke.
Legendi kohaselt teatati kuninganna Marie Antoinette'ile, et talupoegadel ei ole leiba süüa, Prantsusmaa viimane kuninganna vastas nipsakalt, et söögu siis kooki.
Prantsuse poliitik tunnistas, et ta ei osta just sageli šokolaadisaiakesi või –croissant’e, sest need mõjuvad kehakaalule halvasti. Poliitik, kes loodab järgmisel aastal saada konservatiivide presidendikandidaadiks, toitub enda sõnul tervislikult ja ta menüüs ei ole just sageli saiakesi.
Twitteri kasutajad panid Copé ütlust tähele ja kohe hakati seda pilama hashtagiga #painauchocolat.
Oli neid, kes irvitasid, et kuidas selline isik, kes ei tea toidukaupade hinda, oli kunagi Prantsuse rahandusminister.
Cedric Abdilla viitas, et poliitik on nagu kurikuulus kuninganna Marie Antoinette, kes ei teadnud tegelikust elust mitte midagi.
«Kuninganna elas ja poliitik elab mullis, teadmata, milline on tavaliste inimeste elu ja kui palju maksab toit,» lisas kommenteerija.


description: Saksakeelsest eBayst leiti teisipäeval kuulutus, milles müüdi ühekuust beebit 5000 euro eest, see tekitas skandaali ja tõi kaasa krimiuurimise.

title: Saksa beebit müüdi eBays 5000 euroga

maintext:
Politsei teatel postitati see kuulutus eBaysse Põhja-Reini-Westfaalis Duisburg-Rheinhauseni piirkonnas, edastab The Local.
Kuulutuses oli foto tumedajuukselisest lapsest ja juures oli tekst: «Müüakse 40 päeva vanust last, kes kannab nime Maria».
Kuulutust näinud edastasid kaebuse eBayle, mille esindajad selle kiiresti eemaldasid. Ebatavaline kuulutus rippus üleval umbes pool tundi.
«Reageerisime sellele müügikuulutusele kiiresti, blokeerisime kasutaja ja teatasime sellest politseile,» teatas eBay esindaja Pierre Du Bois.
Duisburgi politsei uurib, kes lapsemüügikuulutuse üles pani ning kas see oli mõeldud naljana või oli tõsine.
«Oli nali või mitte, selle panija ületas piiri ja peab selle eest vastutama. Loodame, et tegemist oli naljaga ja pildil oleva lapsega on kõik korras,» lisas Du Bois.


description: Teadlased avasid üle sajandite Iisraelis Jeruusalemmas Püha Haua kirikus hauakoha, kuhu väidetavalt sajandeid tagasi maeti Jeesus ja mis viimati oli avatud 1555. aasta paiku, enne kui see kaeti marmorplaatidega.

title: Pildid: Jeesuse väidetav hauakoht avati üle sajandite

maintext:
Arheoloogid eemaldasid marmorplaadid ning viivad matmispaigas, mis kannab ladina keele nime aedicula, läbi uuringu, saamaks andmeid, kas sinna kunagi kedagi tõesti maeti ja kuidas maeti, edastab AFP.
Kristliku legendi kohaselt maeti Jeesus 30. aastal pärast roomlaste poolt risti löömist ja sellelt mahavõtmist lubjakivisse raiutud hauakambrisse ning naine, kes kolm päeva pärast ta matmist teda vaatama läks, ei leidnud surnukeha, vaid tühja kambri.
Jeesuse väidetavat hauakambrit uurib Kreeka tehnikaülikool, mis varem on korraldanud uurimisi ja juhtinud Ateena akropoli ning Istanbuli Hagia Sophia basiilika renoveerimist.
Arheoloogid leidsid marmortahvlite eemaldamisel kiviklibuse kihi, mille otstarve on teadmata, kuid mida testitakse. Edasi analüüsitakse osa, kus väidetavalt Jeesuse surnukeha pandi.
Legendi kohaselt leidis Jeesuse matmiskoha Rooma esimese kristliku keisri Constantinus Suure ema Helena aastal 326 pKr ning poeg lasi ehitada paika, kus kunagi oli jumalanna Aphrodite tempel, kristliku kiriku, mis valmis 335. aastal pKr.
National Geographic Society arheoloogi Frederik Hieberti teatel oli neile üllatuseks, et pärast marmorplaatide eemaldamist vaatas neile vastu täitematerjali kiht, kuid selle all on lubjakivist osa.
Teadlased uurivad Jeesuse oletatavat matmispaika neli miljonit dollarit dollarit maksva renoveerimisprojekti raames, seda rahastab Jordaania kuningas Abdullah II.
Hauakoht avati pärast seda kui Püha Haua kirik külastajatele ja palvetajatele suleti. Kui aedicula`s on tavaliselt küünlad, siis nüüd pandi sinna võimsad ehitusprožektorid, et paika korralikult näha ja jäädvustada.


description: USA tõsielustaar Kim Kardashian langes möödunud nädalal Pariisis relvastatud röövi ohvriks ja temalt viidi kümne miljoni dollari väärtuses ehteid.

title: Video: eksperdid demonstreerisid, kuidas Kim Kardashian oleks saanud end vabastada

maintext:
35-aastane Kardashian sõnas hiljem politseile ja meediale, et teda ähvardati relvaga, ta jalad-käed seoti kinni ning ta suleti vannituppa, edastab Daily Mail.
Briti julgeolekueksperdid lõid samasugused olukorra nagu oli Kardashiani Pariisi luksuskorteris ning näitasid, kuidas staar oleks saanud end vabastada.
Eksperdid tegid video, millel näidatakse mitut võimalust, kuidas jalgade ja käte ümber olevat nööri või muud lõhkuda.
Ekspertide sõnul kasutavad kurjategijad sageli ohvri kinnisidumiseks majapidamistes leiduvat, nagu näiteks kleeplinti, nööri või plastikribasid.
«Tavaliselt panevad ohvrid käed kokku «palveasendisse» ja siis tõmbavad kurjategijad lindi, nööri või plastikriba ümber randme, kuid lihtsa tehnika abil saab sellest vabaneda,» selgitasid asjatundjad.
Videos on näha Kim Kardashianit meenutavat näitlejannat, kes on ohvri rollis. Relvastatud «röövlid» seovad ta käed ja jalad kinni ning panevad ta vanni.
Naine näitab siis, kuidas lihtsate võtetega saab end vabastada. Ta vabastab oma käed, liigutades käsi nii, et plastikriba annab järele, mis võimaldab tal esmalt ühe ja siis teise käe vabastada.
Teiseks viisiks, kuidas käsi vabastada, on kasutada võitluskunstidest tuntud liigutust ning tõmmata jõu abil käte ümber olev katki.
Kui jalad ja käed on seotud nii, et on ühenduses, siis tuleb liigutada jalgu, et käte ümber olev järele annaks.
Kui randmete ümber on kleeplint, siis saab ka selle jõuga katki tõmmata, kuid kleeplinti saab hõõruda ka mõne terava objekti vastu, et see katki läheks. Sama kehtib ka jalgade kohta.
Pariisi politsei uurib Kardashian ehete röövi, kuid seni ei ole sellega seoses veel kedagi tabatud ega ehteid leitud. Küsimusi on tekitanud see, miks maja uksehoidja viis politsenikeks riietunud kurjategijad staari korterisse.


description: Indias ei tõusnud ratastoolis olev mees kinos hümni ajal püsti ja see ärritaskohal olnud isikut, kes teda ründas.

title: India kinos rünnati ratastoolis meest, kuna ta ei tõusnud hümni ajal püsti

maintext:
Salil Chaturvedi, kes on ratastoolis alates 1984. aastast, läks koos oma naise Monikaga kinno, et vaadata filmi «Kabali», mille peaosas on India tuntud näitleja Rajnikant, edastab BBC.
Pere elab Chorao saarel, mis on mandrialal olevast suurlinnast Panjimist 12 kilomeetri kaugusel ja selle tõttu tuli neil linna jõudmiseks praami kasutada. Linnas kohtusid nad sõpraga ja otsustasid koos kinno minna.
Kui Saturvedi end kinosaali veeretas, näitasid mõned lapsed näpuga temale küsides vanematelt, et miks see mees on kärus. Mehe sõnul oli see natuke naljakas.
Enne filmi mängiti India hümni ja kogu saalitäis inimesi tõusis püsti, et hümni laulda, kuid mitte Chaturvedi, kes ei saanud seda teha.
Järsku lõi Chaturvedi seljaga seisnud mees teda vastu pead, et miks ta püsti ei tõuse. Järgnes sõnavahetus ja siis sekkus lööja sõber.
Lõpuks ratastooli mehe naine karjus ründajatele, et kas nad on pimedad ja ei näe, et mees ei saa püsti tõusta.
Kui lööja sai aru, et tegemist on ratastoolis mehega, palus ta vabandust. Segaduse tekitanud isikud ei jäänud filmi vaatama, vaid lahkusid kinost.
Chaturvedi sõnul peab ta mõtlema, kuidas järgmise sellise intsidendi ajal käituda.
«Kas ma peaks kandma suurt eraldusmärki, et inimesed märkaksid mind ja mu ratastooli?» küsis indialane.
Indias suhtutakse suure eelarvamusega inimestesse, kelle liikumisvõime on piiratud, sest neid peetakse kurjast vaimust vaevatuks.


description: Tanel Padar & The Sun koostöös Estonian Dream Big Bandiga lõpetavad käesoleva aasta väärikalt ja pidulikult nelja kontserdiga erinevates Eesti kontserdimajades. Piletid eksklusiivsele kontsertseeriale “Aastakajad” on müügil Piletilevis.

title: Põnev elamus: Tanel Padar & The Sun ja Estonian Dream Big Band annavad aasta lõpus neli eksklusiivset kontserti

maintext:
Tanel Padar & The Sun on ühendanud jõud Estonian Dream Big Bandiga ning tulemuseks on midagi tõeliselt erakordset. Aasta lõpus Pärnus, Jõhvis, Tartus ja Tallinnas toimuvatel kontsertidel saab kuulda parimaid The Suni lugusid erilistes ja lausa üllatavates arranžeeringutes. Neli eksklusiivset etteastet, mille ühisnimetajaks on “Aastakajad”, pakuvad kuulajatele võimsa ja meeldejääva muusikalise elamuse.
“Unistus esitada oma lugusid Estonian Dream Big Bandiga on mul peas tiksunud juba aastaid. Üht-teist oleme koostöös varasemalt teinud ka, aga täispikk kontsert The Sun'i ja EDBB'ga on kindlasti ühe minu unistuse täitumine. Muusikaelamuse saavad nii The Suni kauaaegsed fännid kui ka Estonian Dream Big Bandi austajad,” kommenteerib Tanel Padar.
“See sünergia, mis tekib rokkmuusika kombineerimisel Big Bandiga, on ühtlasi võimas ja sensuaalne – siin on palju mänguruumi ja erinevaid kõlavärve ning see on põnev nii esitajaile kui kahtlemata ka kuulajaile,” lisab Estonian Dream Big Bandi kunstiline juht Siim Aimla.
Tanel Padar & The Sun ning Estonian Dream Big Band astuvad ühiselt lavale:
25. detsembril Pärnu Kontserdimajas
26. detsembril Jõhvi Kontserdimajas
27. detsembril Vanemuise Kontserdimajas, Tartus
29. detsembril Nordea Kontserdimajas, Tallinnas
Osta pilet siit.


description: Festival toimub vahemikus 8. kuni 18. oktoober. Programmiga võib tutvuda Festivali kodulehel, aga «Kuldse Maski» korraldaja Svetlana Jantšek on teie jaoks ette valmistanud ka mõned head soovitused:

title: "Kuldse Maski" festivalini on jäänud vaid üks nädal!

maintext:
«Festivali eksklusiivsus seisneb selles, et tänu nii Venemaa kui ka Eesti riigitoetustele, toob festival siia etendused tervikuna: täpselt nii nagu need olid lavastatud ja esitatud koduteatrites. Tavaliselt me tulule ei keskendu ja saame endale lubada mitte näidata kommertsteatrit, vaid väga ebatavalisi lavastusi.»räägib Svetlana Jantšek.
Selle jaoks, et laiendada oma kujutlust kaasaegsest teatrist ja teatrikeele mitmekesisuset, soovitab Svetlana Jantšek kindlasti vaadata Dmitri Krõmovi lavastusi, mis toimuvad Vabal Laval 8.-11. oktoober.
Krõmovi eksperimentaaalteater «Krõmovi Laboratoorium» esitleb kahte etendust: «Oma sõnadega» ja «Vene bluus. Seenelkäik».
Esimene etendus on Puškini «Onegini» huumorikas ümberjutustus ja teises etenduses joonistab lavastaja nõukogudeajal sündinud põlvkonna portree, kes eelmise sajandi lõpus ja nüüdse sajandi alguses läbis ajaloolised kataklüsmid.
See on särav visuaalteater, mille loojad on näitlejad ja kunstnikud, Dmitri Krõmovi tudengid, kusjuures Krõmov ise on teatrikunstnik ja töötas pikka aega ka kunstikuna. Peab kindlasti mainima, et 11. ja 12. oktoobril etenduses «Vene bluus. Seenelkäik» mängib tuntud eesti näitleja, lavastaja ja Linnateatri kunstiline juht Elmo Nüganen.
Uue vormi ja sisu leiutamise vaatepunkti annab publikule Andrei Mogutši lavastus «Joobnud», mis on Kuldse Maski Festivali avaetendus ja esitatakse Rahvusooperis Estonia.
Andrei Mogutši sai hiljuti G. Tovstonogovi nimelise Suure Draamateatri juhiks ning sai hakkama võimatu ülesandega. Ta tegi keskaegsele avangardse draama teatritrupile vaktsiini, mis seni töötas peamiselt klassikalise psühholoogilise teatri stiilis. Tulemuseks täielik edu!
Tuntuima vene dramaturgi, Ivan Võrõpajevi, näidendi järgi tehtud lavastus «Joobnud» nomineeriti «Kuldse Maski» preemiale «Parim lavastus» ning Andrei Mogutši sai Aasta Preemia «Parim lavastaja».
Just hiljuti lavastus Lembit Petersoni «Joobnud» Theatrumis ja «Delhi tants» on samuti juba tükk aega Theatrumi kavas. Varem on eesti publik näinud Võrõpajevi näidendeid «Illusioonid»,«Valentinipäev» ning kinofännidel on kindlasti meeles Võrõpajevi film «Euphoria».
Festivali raames toimuv traditsiooniline OFF-programm pakub publikule harivaid ja valgustavaid üritusi.
Muuhulgas leiavad aset kohtumised tuntud Venemaa lavastajatega nagu Andrei Mogutši ja Dmitri Krõmov, loominguline kohtumine tuntud näitleja ja Moskva Satirikoni teatri juhiga Konstantin Raikiniga. Toimuvad ka silmapaistva teatrilavastaja Anatoli Efrose teleetenduste ja filmide näitamised. Lisaks korraldatakse pärast etendusi arutelud.
Programm on eelkõige mõeldud teatritegelastele, tudengitele ja õppejõudele, aga kindlasti on uksed avatud kõikidele teatriaustajatele.
Kõik OFF-programmi üritused on tasuta. Kõik etendused ja üritused on sünkroontõlgega eesti keelde.
www.goldenmask.ee


description: Tänavu 20. sünnipäeva tähistav Pimedate Ööde filmifestival toimub 11.–27. novembril Tallinnas Apollo kinodes Solarise keskuses ja Mustamäel, kinodes Kosmos IMAX, Sõprus ja Artis, Lennusadamas, Tallinna Loomaaias ning Tartus Elektriteatris ja kinokeskus Cinamonis.

title: Põhja-Euroopa mõjukaim filmifestival PÖFF tähistab tänavu oma 20. sünnipäeva

maintext:
1997. aastal PÖFFi direktori Tiina Loki poolt asutatud, algselt põhjamaade filmidele pühendatud väikefestival on aastate jooksul kasvanud suurürituseks, mille Rahvusvahelise Produtsentide Liitude Föderatsioon FIAPF kuulutas 2014. aastal temaatiliselt ja geograafiliselt piiramata võistlusprogrammi koostamisõigusega ehk nn A-kategooria festivalide hulka (selliseid festivale on maailmas kokku 15, sealhulgas maailma tippfilmifestivalid Cannes, Berliin, Veneetsia, Karlovy Vary jt). PÖFF on ainus sarnase au pälvinud filmifestival Põhja-Euroopas.
Samaaegselt PÖFFiga toimuvad ka kolm täiemahulist alafestivali: animatsioonfilmidele pühendunud Animated Dreams (16.–20. november), laste- ja noortefilmide festival Just Film (11.–20. november) ja rahvusvaheline lühifilmide festival Sleepwalkers (12.–16. november).
17.–24. novembrini toimub PÖFFi ja Baltic Evendi filmitööstuskohtumine Industry@Tallinn – üks Põhja-Euroopa suurimaid filmi- ja audiovisuaaltööstuse kohtumisi.
Kokku on PÖFFile tänavu oodata üle 800 rahvusvahelise filmi- ja audiovisuaaltööstuse professionaali, üle saja eesti ja rahvusvahelise ajakirjaniku ning tuhandeid filmifänne.
Kolm võistlusprogrammi. Auhinnad
Festivali programmi kuulub tänavu taas kolm võistlusprogrammi – Põhivõistlusprogramm, Debüütfilmide võistlusprogramm ja Eesti filmi konkurss – , mis on kokku pandud festivali rahvusvahelise programmitiimi poolt. Filme hindavad rahvusvahelistest filmispetsialistidest koosnevad žüriid.
Festivali nn kroonijuveeliks on programmidest kõige vanem ehk rahvusvaheline Põhivõistlusprogramm, kus näidatakse juba rahvusvahelist tunnustust pälvinud ja suuremat kinematograafilist kogemust omavate režissööride kõige uuemaid filme. Esmakordselt PÖFFi ajaloos on tänavu kõikidel Põhivõistlusprogrammi filmidel kas maailma- või rahvusvahelised esilinastused. Need filmid avalikustatakse 18. oktoobril, piletid lähevad müüki 21. oktoobril.
Põhivõistlusprogrammi filme hindav rahvusvaheline žürii annab välja järgmised auhinnad:
grand prix parimale filmile: preemia 10 000 eurot läheb jagamisele režissööri ja produtsendi vahel
parim režissöör: preemia 5000 eurot
parim operaator
parim stsenaarium
parim naisnäitleja
parim meesnäitleja parim filmimuusika.
Eelmisel aastal ilmavalgust näinud ning rahvusvahelist tähelepanu ja tunnustust pälvinud Debüütfilmide võistlusprogramm koosneb tärkavate talentide esimestest täispikkadest filmidest, mille PÖFFi rahvusvaheline programmitiim maailmale tutvustamiseks välja on valinud. Tegu on esimesi loomingulisi samme astuvate loojatega, kelle filmides kohtuvad alustavale kunstnikule omane otsimine originaalsete ideede ja tugeva kinematograafilise visiooniga. Need filmid avalikustatakse 12. oktoobril ning pileteid saab osta alates 14 oktoobrist.
Debüütfilmide võistlusprogrammi filme hindav rahvusvaheline žürii annab välja järgmised auhinnad:
parima filmi auhind: preemia 5000 eurot läheb jagamisele režissööri ja produtsendi vahel kaks žüriiauhinda.
PÖFFi kolmas programm on Eesti filmide konkurss, kus rahvusvaheline žürii valib festivali programmitiimi pool esitatud kandidaatide seast parima tänavuse Eesti filmi. Auhinnaks on 3500-eurone preemia, mis läheb jagamisele režissööri ja produtsendi vahel.
Lisaks annab PÖFF tänavu välja järgmised auhinnad:
Elutöö auhind teenekale Eesti loomeinimesele, kelle tegevus on andnud olulise panuse Eesti kultuuri ja filmi arengusse
Publiku auhind festivali populaarseimaks hääletatud filmile
Aasia Filmikunsti Edendamise Võrgustiku (NETPAC) žürii auhind parimale Aasia filmile
Rahvusvahelise Filmikriitikute Ühingu (FIPRESCI ) žürii auhind parimale võistlusprogrammi filmile
Oikumeenilise žürii auhind, mille annavad välja Eesti suuremate kongregatsioonide eesseisjad
Bruno O’Ya-nimeline stipendium ühele noorele Eesti näitlejale, kes on juba ka rahvusvaheliselt silma paistnud.
Kõrvalprogrammid ja erilinastused – PÖFFi külastab Jaapani õudusfilmide maestro Hideo Nakata
Tavapäraselt kuulub peale võistlusprogrammide PÖFFi programmi ka mitmekesine selektsioon erilinastusi ja kõrvalprogramme nagu Moekino, Gurmeekino, Doc@PÖFF, žanrifilmidele pühendunud Öised Värinad, Eesti Olümpiakomiteega koostöös näidatavad spordifilmid, ülevaade käesoleva aasta maailmakinost programmis Panoraam ning valik aasta põnevamaid ja eksperimentaalsemaid filme programmis Foorum. Kokku näidatakse PÖFFil ligi 250 täispikka filmi enam kui 70 riigist.
Kahte Doc@PÖFF programmi kuuluvat filmi tulevad sisse juhatama siinse publiku jaoks juba tuntud režissöörid. Pärast edukat esilinastust Veneetia filmifestivalil külastab PÖFFi Sergei Loznitsa, kelle värske teos «Austerlitz» uurib Saksamaa koonduslaagreid külastavaid turiste. Siinse publiku jaoks juba tuntud režissööri mängufilm «Minu rõõm»(2010) võitis südameid nii PÖFFil kui ka näiteks Cannes’i filmifestivalil. Eelmisel aastal näitas PÖFF Loznitsa dokumentaalfilmi «Maidan». «Austerlitzi» esimene linastus PÖFFil, kus ka režisöör ise kohal on, toimub 14. novembril.
Lisaks külastab PÖFFi eelmisel aastal Põhivõistlusprogrammis dokumentaalfilmi «Päikese all» eest parima režissööri tiitli ning palju rahvusvahelist ja festivali publiku poolset tunnustust pälvinud Vitali Manski, kes esitleb oma uut dokumentaalfilmi «Suguvõsa», mis uurib elu Ukrainas pärast viimaste aastate murrangulisi poliitilisi sündmusi. Filmi esimene linastus PÖFFil, mida režissöör ka ise külastab, toimub 20. novembril.
Igal aastal toimub PÖFFil 4–5 selliste filmide erilinastust, mida programmi meeskond peab eri põhjustel vajalikuks eraldi esile tõsta, olgu selleks filmi kultuuriline eripära või eriline side festivali või Eestiga. Üheks selliseks seansiks on tänavu Jaapani erootiline draama «Valge liilia», mida tuleb esitlema filmi režissöör Hideo Nakata. Tegu on 1990ndate lõpus ja 2000ndate alguses õudusfilmidega «Ringu» ja «Ringu 2» ning «Tume vesi» kultusstaatusse tõusnud õudusfilmide meistriga, kes on aeg-ajalt ka teistes žanrites õnnestunult kätt proovinud. Film kuulub jaapani levifirma Nikkatsu 1971. aastal alustatud ja kuni 1980ndate lõpuni kestnud erootiliste filmide sarja nimega «Rooma porno», mis sel aastal taaskäivitati. PÖFFil toimub filmi «Valge liilia» Euroopa esilinastus.
PÖFFil toimub uue National Geographicu ulmesarja «Marss» pilootepisoodi esilinastus
Koostöös PÖFFi uue partneri, telekanali National Geographicuga toimub 12. novembri õhtul kinos Kosmos IMAX telekanali uusima ulmesarja «Marss» («Mars») Baltikumi esilinastus. Tuntud ja tunnustatud režissööride Ron Howardi ja Brian Grazeri käe all valminud sari räägib esimesest mehitatud missioonist Punasele planeedile aastal 2033, proovides ennustada missiooni käekäiku ning põimides tegevustikku lõike reaalsusest: intervjuusid teadlaste ja innovaatoritega, kes juhivad kosmosetehnoloogia teadus- ja arendustegevust, vestlusi Elon Muski, Neil deGrasse Tysoni ja paljude teistega. National Geographicu vahendusel jõuab sari teleritesse 13. novembril algusega kell 18.00.
20. Pimedate Ööde filmifestival toimub 11.–27. novembril Tallinnas ja Tartus.
PÖFFi programmi avaldatakse järk-järgult 12. oktoobrist kuni 3. novembrini.


description: Venemaa Peterburis tegutsev perefirma, mis valmistab laste voodeid, šokeeris uue voodiga, mis oma kujult meenutab BUK õhutõrjesüsteemi stardiplatvormi.

title: Video: vene vanemaid hämmastab BUK stardiplatvormi kujuline lastevoodi

maintext:
CaroBus toodangus on ka näiteks laevade ja lennukite kujulisi voodeid, kuid kõige värskem toodang viitab otseselt nii Ida-Ukrainas toimuvale relvakonfliktile kui Malaysia Airlinesi lennuki Boeing 777-200 allatulistamisele 2014. aasta juulis, edastab The Guardian.
Rahvusvaheline uurimisrühm avaldas septembri lõpus raporti, mille kohaselt tulistati lend MH 17 alla Venemaal pärit ja Ida-Ukrainasse toodud BUK õhutõrjesüsteemi raketi abil.
Raporti kohaselt viidi raketisüsteem pärast lennuki allatulistamist Ukrainast tagasi Venemaale, kuid Vene võimude teatel ei ole nad seotud Malaisia lennuki katastroofiga.
Vene meedia küsis, kas see lastevoodi on must huumor, solvang või lihtsalt huvitava kujuga mööbliese.
CaroBus juht Anton Koppel sõnas uudisteagentuurile Fontanka, et nende toodangus on nii lennukeid kui laevu ning sõjatehnika eeskujul voodi loomine ei peaks olema üllatav.
«Lastele meeldivad erinevad mängud ja tegevused. On neid, kes mängivad arste ja tahavad täiskasvanuna arstiks saada, teistest aga unistavad sõjaväelaseks saamisest,» teatas Koppel.
Vene sotsiaalmeedias kommenteeritakse aktiivselt BUK-süsteemi kujuga voodit.
«MH 17 õnnetuslennu rahvusvaheline uurimine on lõpusrigel, kuid süüdlasi ei ole leitud. Igatahes saab see voodi tänu juhtumile tasuta reklaami ja kindlasti ostavad vanemad oma lastele neid voodeid,» teatas üks kommenteerija.